text:
201Ke fa Baiseraele botlhe ba bolola; phuthego ya phuthegela kwa Mitsepha fa pele ga Morena ka seopo se le sengwe go tswa kwa Dane go ya kwa Bereseba le ba lefatshe la Gileate.
1 Sam. 7:5
2Ga ikemisa ditlhogo tsotlhe tsa morafe le ditso tsotlhe tsa Iseraele mo pitsong ya morafe wa Modimo e le banna ba le 400 000 ba dinao ba ba somolang tšhaka. 3Babenyamene ba ne ba utlwa gore Baiseraele ba tlhatlogetse kwa Mitsepha. Jaanong Baiseraele ba re: “Bolelang gore bosula joo bo dirafetse jang?” 4Ga araba monna yole wa Molefi, monna wa mosadi yo o bolailweng, a bolela a re: “Ke ne ka fitlha fa Gibea maloba yo o mo nageng ya Benyamene, nna le nyatsi ya me, ra lala teng.
5Ke fa beng ba Gibea ba ntsogela, ba dikanyetsa ntlo bosigo ka ntlha ya me, ba ikaeletse go mpolaya, mme ba senya nyatsi ya me, mo a bileng a swa. 6Ka ba ka tsaya nyatsi ya me, ka mo kgaoganya dikarolo, ka di romela kwa dinageng tsotlhe tsa lefatshe la Baiseraele; gonne ba dirile tiro e e tlhabisang ditlhong ya boikepo mo Iseraeleng. 7Jaanong lo teng fano, lona Baiseraele botlhe. Sekang kgang e, lo ntshe kgakololo fano.”
8Ke fa morafe otlhe o ema ka bongwefela o re: “A go se nne ope wa rona yo o boelang kwa tenteng ya gagwe le e seng ope wa rona yo o fapogelang kwa ntlong ya gagwe. 9Mme jaanong se re tla se direlang Gibea ke se: A re mmololeng ka fa tengweng! 10A e re mo lotsong longwe le longwe lwa Iseraele banna ba ba 100 ba ntshe lesome, ba ba 1 000 ba ntshe 100, ba kete tse some ba ntshe 1 000, ba ye go tseela morafe mefago. Mme e re ba sena go boa, re direle Gibea wa Benyamene tse di tshwanetseng tiro yotlhe e e tlhabisang ditlhong e ba e dirileng mo Iseraeleng.” 11Jaanong banna botlhe ba Iseraele ba phuthegela motse oo wa Gibea, ba golagantswe ka maikutlo a le mangwe.
12Mme ditso tsa Iseraele tsa roma banna kwa lotsong lotlhe lwa ga Benyamene, tsa re: “Ke bosula jo bo ntseng jang jo bo dirafetseng mo go lona? 13Jaanong he, ntshang banna bao ba dikebeke ba ba mo Gibea gore re ba bolae, re tlose bosula mo Iseraeleng.” Mme Babenyamene ba gana go utlwa se se bolelwang ke Baiseraele bomorwa-rraabo. 14Mme Babenyamene ba phuthegela kwa Gibea, ba tswa mo metseng ya bone gore ba bolole go tlhabana le Baiseraele. 15Ya re ka letsatsi leo go balwa Babenyamene ba ba tswang kwa metseng, ya bo e le banna ba le 26 000 ba ba somolang tšhaka; baagi ba Gibea ba balwa ba le bosi, ya nna banna ba le 700 ba ba tlhaotsweng. 16Mo bathong botlhe bao go ne go tlhaotswe banna ba le 700 ba ba melema; botlhe bao e le ba ba maroka, ba itse go konopa ka seragamajwe, ba se ke ba fosa. 17Le banna ba Iseraele ba balwa kwa ntle ga Babenyamene, e le banna ba le 400 000 ba ba somolang tšhaka, botlhe bao e le batlhabani.
18Jaanong Baiseraele ba tloga ba tlhatlogela kwa Bethele, ba botsa Modimo ba re: “Ke bomang mo go rona ba ba tshwanetseng go etelela pele le go simolola ntwa le Babenyamene?” Morena a re: “A go simolole Bajuta.”
21:2
1:1,2
19Jaanong Baiseraele ba tsoga mo mosong, ba dikanyetsa Gibea ka ntwa. 20Banna ba Iseraele ba bolola go tlhabana le Babenyamene; banna ba Iseraele ba ikemisa ka thulaganyo ya ntwa ba lebile Gibea. 21Mme Babenyamene ba bolola ba tswa mo Gibea, ba bolaya banna ba Iseraele ba le 22 000 ka letsatsi leo, ba ba digela fa fatshe. 22Mme banna ba morafe wa Iseraele ba itiisa, ba ikemisa gape ka thulaganyo ya ntwa mo felong fa ba neng ba dirile jalo ka letsatsi la ntlha. 23Mme pele ga foo Baiseraele ba ne ba tlhatlogetse kwa Bethele, ba lela fa pele ga Morena go ya mantsiboeng. Ba botsa Morena ba re: “A re tshwanetse go atamela gape go tlhabana le Babenyamene, bomorwa-rraarona?” Morena a re: “Ba bololeng!” 24Mme ya re Baiseraele ba atamela Babenyamene ka letsatsi la bobedi, 25Babenyamene ba bolola, ba ba kgatlhantsha, ba tswa mo Gibea ka letsatsi la bobedi, ba bolaya banna ba le 18 000 ba Baiseraele gape, ba ba digela fa fatshe. Botlhe bao e le ba ba neng ba tshotse ditšhaka.
26Ke fa batlhabani botlhe ba Iseraele ba tlhatlogela kwa Bethele, ba nnela go lela teng fa pele ga Morena, ba itima dijo ka letsatsi leo go ya mantsiboeng, ba direla Morena ditlhabelo tsa phiso le tsa tebogo.
27Baiseraele ba botsa Morena. (Kana Letlole la Kgolagano ya Modimo le ne le le teng ka malatsi ao. 28Phinehase morwa Eleasare morwa Arone o ne a tshwere tirelo fa go lone ka sebaka seo.) Ba re: “A re tshwanetse go bolola gape go tlhabana le Babenyamene bomorwa-rraarona kampo re lese?” Morena a re: “Bololang, gonne kamoso ke tla ba neela mo diatleng tsa lona.”
29Jaanong Baiseraele ba beela Gibea balaledi mo tikologong. 30Baiseraele ba bololela Babenyamene ka letsatsi la boraro, ba ikemisa ka thulaganyo ba lebile Gibea jaaka gangwe le gape. 31Ke fa Babenyamene ba tswa ba kgatlhantsha morafe, ba katosiwa motse, ba gogelwa kwa nageng le kwa ditseleng tse dikgolo tse nngwe ya tsona e yang kwa Bethele, e nngwe kwa Gibea, ba simolola go bolaya bangwe ba morafe jaaka gangwe le gape, e ka nna banna ba le 30 ba Iseraele. 32Babenyamene ba ithaya ba re: “Re ba fentse jaaka pele.” Mme Baiseraele ba ne ba rile: “A re tshabeng, re ba gogele kwa ditseleng tse dikgolo, re ba tlogedise motse.” 33Jaanong banna botlhe ba Iseraele ba tloga fa ba neng ba le teng, ba ya ba ikemisa kwa Baale-Thamare; le balaledi ba Iseraele ba tswa mo felong ga bone, ba tlhagelela mo lebaleng la sekgwa sa Geba; 34ba fitlha ka fa ntle ga Gibea, e le banna ba le 10 000 ba ba tlhaotsweng mo Baiseraeleng botlhe, mme tlhabano ya nna bokete. Fela Babenyamene ba ne ba sa lemoge, fa tatlhego e ba wela. 35Morena o ne a itaya Babenyamene jalo ka Baiseraele. Baiseraele ba bolaya banna ba Benyamene ba le 25 100 ka letsatsi leo, botlhe bao e le ba ba somolang tšhaka. 36Ke fa Babenyamene ba lemoga gore ba fentswe.
Kana Baiseraele ba ne ba sutetse Babenyamene, ka ba ne ba ikanya balaledi ba ba ba beetseng Gibea. 37Mme balaledi ba ne ba tlhasetse motse ka tshoganyetso; ba bolaya motse otlhe ka bogale jwa tšhaka. 38Gape banna ba Iseraele ba ne ba utlwanye le balaledi gore ba kuise musi mogolo mo motseng. 39Jaanong ya re banna ba Iseraele ba retologa mo tlhabanong le Babenyamene ba simolola go bolaya banna bangwe ba Iseraele, e ka nna ba le 30, ka ba ithaya ba re: “Ruri, re ba fentse gape jaaka mo tlhabanong ya ntlha.” 40Ya baa gona musi o simololang go tlhatloga mo motseng, e le musi o ntse lonaka. Jaanong ya re Babenyamene ba retologela kwa morago, ba bona musi wa motse otlhe o tlhatlogela kwa legodimong. 41Ke fa banna ba Iseraele ba boa, mme banna ba Benyamene ba tseana; gonne ba ne ba lemoga gore tatlhego e a ba wela. 42Ba hularela banna ba Iseraele, ba tshabela kwa sekakeng, mme tlhabano ya ba latela. Metse e ba fetang ka yona, ba bolawa ke beng ba yona. 43Ba dikanyetsa Babenyamene, ba ba khutšhela, ba ba tshwarela fa ba reng ba ikhutsa teng, ba eta ba ba gataka go ya go fitlha kwa ntlheng ya botlhabatsatsi ya Gibea. 44Ga wa banna ba le 18 000 ba Benyamene, botlhe bao e le batlhabani. 45Jaanong ba retologa, ba tshabela kwa sekakeng kwa lefikeng la Rimone, mme Baiseraele ba bolaya banna ba le 5 000 mo ditseleng tse dikgolo e le maronopo; ba ba latelela go ya kwa Giteome, ba bolaya banna ba le 2 000 ba bone gape. 46Banna botlhe ba Benyamene ba ba bolailweng ka letsatsi leo ba ne ba le 25 000 ba ba somolang tšhaka, botlhe bao e le bagale.
47Mme banna ba le 600 ba hulara ba tshabela kwa sekakeng kwa lefikeng la Rimone, ba nna kwa lefikeng la Rimone dikgwedi tse nne.
48Jaanong banna ba Iseraele ba boela kwa go Babenyamene, ba ba bolaya ka bogale jwa tšhaka, e bong batho ba metse le diruiwa le sengwe le sengwe se ba se fitlhelang. Le gona ba fisa metse yotlhe ka molelo.


c: text/html

text:
Dithulaganyo Tsa go Bala Baebele
Baebele e na le botlhale jo bo mosola. Fa o bala Baebele ka metlha, o tlhatlhanya ka se o se ithutang, e bile o se dirisa mo botshelong jwa gago “o tla dira gore tsela ya gago e atlege.” (Joshua 1:8; Dipesalema 1:1-3) O tla itse Modimo le Morwawe e bong Jesu Keresete, mme seo se ka dira gore o bolokwe.—Johane 17:3.
A go na le thulaganyo nngwe e o ka e latelang fa o bala dibuka tsa Baebele? O ka itlhophela thulaganyo e o e ratang. Thulaganyo eno e tla go thusa go bala dibuka tsa Baebele kafa di latelanang ka gone kgotsa o ka itlhophela go bala dibuka tsa setlhogo se se rileng. Ka sekai, o ka bala karolo e e rileng ya hisitori ya kafa Modimo a ileng a dirisana ka gone le setšhaba sa Iseraele wa bogologolo. O ka bala dibuka tse di buang ka phuthego ya lekgolo la ntlha la dingwaga, go utlwa gore e simologile jang le gore e ile ya gola jang. Fa o bala dikgaolo tse di mo thulaganyong eno letsatsi le letsatsi, e tla re fa ngwaga o wela o tla bo o feditse go bala Baebele yotlhe.
Fa e le gore o batla thulaganyo e e tla go thusang go bala Baebele letsatsi le letsatsi, e e tla go thusang go bala Baebele mo ngwageng, kgotsa e e tla go thusang go simolola go bala Baebele, thulaganyo eno e tla go thusa fela thata. Itseele thulaganyo eno ya go bala Baebele o bo o simolola go e dirisa gompieno.

robotstxt: allowed

filter: keep


text:
91Dafita o kile a botsa a re: “A go sa ntse go le mongwe yo o setseng wa losika lwa ga Saule? Fa a le teng, ke tla mo direla ka bopelotlhomogi ka ntlha ya ga Jonathane.”
2Go ne go le motlhanka wa lelapa la ga Saule, leina la gagwe e le Siba; ba mmiletsa kwa go Dafita. Kgosi ya mmotsa ya re: “A ke wena Siba?” A araba a re: “Ke nna motlhanka wa gago.”
3Kgosi ya ba ya botsa ya re: “A ga go tlhole go na le ope wa lelapa la ga Saule gore ke tle ke dirafatse bopelotlhomogi jwa Modimo mo ge ene.” Siba a araba kgosi a re: “Go sa le morwa Jonathane yo o golafetseng maoto.”
4Kgosi ya mmotsa ya re: “O kwa kae?” Siba a araba kgosi a re: “O mo lapeng la ga Magire morwa Amiele kwa Lotebare.” 5Ke fa kgosi Dafita a roma motho go ya go mo tsaya kwa lapeng la ga Magire, morwa Amiele kwa Lotebare.
6Jaanong ya re Mefibosethe morwa Jonathane morwa Saule a fitlha kwa go Dafita, a wela fa fatshe ka sefatlhego, a ikoba. Mme Dafita a re: “Mefibosethe!” A araba a re: “Bona, motlhanka wa gago o fano.”
7Dafita a ba a mo raya a re: “Se boife, gonne ruri ke tla go direla ka bopelotlhomogi ka ntlha ya ga Jonathane rraago, ke go busetsa naga yotlhe ya ga Saule rraago (mogolo). Wena ka wesi o tla ja dijo fa lobating lwa me ka gale.”
8A ba a ikoba a re: “Motlhanka wa gago ke eng, mo o ntlhokomelang ke le ntšwa e e suleng?”
9Kgosi ya boa ya bitsa Siba modiredi wa ga Saule, ya mo laela ya re: “Tsotlhe tse e neng e le tsa ga Saule le tsa botlhe ba lapa la gagwe ke di neile morwa mong-wa-go. 10Mo lemele masimo, wena le bomorwao le batlhanka ba gago, o be o kotule gore e nne dijo tsa ba lapa la mong-wa-go, ba di je, mme Mefibosethe morwa mong-wa-go o tla nna a ja dijo fa lobating lwa me ka gale.” Siba o ne a na le bomorwa ba le 15 le batlhanka ba le 20.
11Siba a araba kgosi a re: “Motlhanka wa gago o tla dira tsotlhe fela jaaka kgosi morena wa me a laetse.” Mme Mefibosethe a nna a ja fa lobating lwa ga Dafita jaaka mongwe wa bomorwa kgosi.
12Mme Mefibosethe o ne a na le morwa yo monnye, leina la gagwe e le Miga. Botlhe ba ba neng ba agile mo ntlong ya ga Siba e ne e le batlhanka ba ga Mefibosethe. 13Mefibosethe o ne a nna mo Jerusalema, a ntse a ja lobating lwa kgosi ka gale, a golafetse maoto a mabedi.


text:
Go Tshela Kwantle ga Pogo—Tsholofetso E e Ka Ikanngwang
“[Modimo] o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele di fetile.” —Tshenolo 21:4.
A TSHOLOFETSO eno e e itumedisang e ka ikanngwa? Akanya ka nngwe ya ditlhagiso tsa ntlhantlha tse di ileng tsa newa motho. Modimo o ne a raya Adame a re fa a ka se mo ikobele, ‘ruri o ne a tla swa.’ (Genesise 2:17) Mme o ne a swa fela jaaka Modimo a ne a rile o tla swa. Seno, loso le pogo tse batho ba di ruileng ke bosupi jwa gore Modimo a ka ikanngwa. A go na le lebaka lepe fela le le ka dirang gore re belaele gore tsholofetso ya Modimo ya gore o tla busetsa maemo a a itekanetseng mo lefatsheng le yone e tla diragadiwa?
Gakologelwa gape le dinonofo tsa Modimo tse go tlotlilweng ka tsone mo setlhogong se se fetileng. Lebaka la go bo re eletsa gore pogo e fele le bontsha kutlwelobotlhoko ya Modimo, lorato le tshiamiso ya gagwe. Mo godimo ga moo, ditiragalo tsa lefatshe le mekgwa e e leng teng gompieno e supa gore nako ya gore Modimo a tseye kgato e ntse e atamela ka bofefo.—Bona lebokoso le le reng “Dilo Tseno di Tla Nna Leng?”
Ke eng fa Jehofa Modimo e le ene yo segolobogolo a tshwanelegang go fedisa pogo ya batho? Akanya kafa—a dirisa Morwawe e bong Jesu—a kgonang e bile a rulagantseng ka teng go baakanya dilo tse totatota di bakang pogo.
Tshwetso ya motho.
Rremogologolwane wa rona e bong Adame o ne a dira tshwetso e e bosula e e baketseng bana botlhe ba gagwe ditlamorago tse di utlwisang botlhoko. Moaposetoloi Paulo o ne a kwala jaana: “Popo yotlhe e nna e fegelwa mmogo le go nna mo botlhokong mmogo.” (Baroma 8:22) Tharabololo ya Modimo e siame, e bontsha kutlwelobotlhoko e bile e motlhofo. Baroma 6:23 e tlhalosa jaana: “Dituelo tse boleo bo di duelang ke loso, mme mpho e Modimo a e nayang ke botshelo jo bo sa khutleng ka Keresete Jesu Morena wa rona.”
Monna yo o itekanetseng e bong Jesu o ne a tshela botshelo jo bo se nang boleo. Loso lwa gagwe mo koteng ya tlhokofatso lo ne lwa nna motheo wa go golola batho ba ba kutlo mo phutsong ya boleo le loso. Gone jaanong re na le tsholofelo ya go tshelela ruri mo lefatsheng le mo go lone re tla bong re sa rua boleo jo bo dirang gore re dire ditshwetso tse di sa siamang. Gape batho ba ba dirang ka boomo gore batho ba bangwe ba boge ba tla bo ba seyo, ka gonne “badirabosula ka bobone ba tla kgaolwa.”—Pesalema 37:9.
Ditiragalo tse di sa lebelelwang le bosaitekanelang.
Kgosi e e tlhomilweng ke Modimo e bong Jesu Keresete, e na le maatla a go laola maatla a tlholego a lefatshe. Mo lekgolong la ntlha la dingwaga C.E., Jesu le baaposetoloi ba gagwe ba ne ba le mo mokorong o o tshwarang ditlhapi fa go ne go “tsoga phefo e kgolo ya matsubutsubu e e bogale, mme makhubu a nna a itaaganela mo teng ga mokoro, mo mokoro o neng o tloga o tlala metsi.” Fa Jesu a ne a bidiwa gore a tle go thusa, o ne “a tsoga a ba a kgalema phefo mme a raya lewatle a re: ‘Kgaotsa! Didimala!’ Mme phefo ya kokobela, ga ba ga nna le tshisibalo e kgolo.” Baaposetoloi ba gagwe ba ne ba gakgametse. Ba ne ba re: “Le e leng phefo le lewatle di a mo utlwa.”—Mareko 4:37-41.
Fa Jesu a busa, batho ba ba kutlo ba ‘tla nna ka polokesego mme ga ba na go tshwenngwa ke go boifa masetlapelo.’ (Diane 1:33) Seo se akaretsa masetlapelo a tlholego. Mo godimo ga moo, go sa tshware lefatshe sentle, mekgwa e e sa babalesegang ya go aga le go itlhokomolosa maatla a tlholego a lefatshe, mmogo le diphoso tse dingwe tse di dirilweng ke batho, di tla bo di fedile. Ga go na ope yo o tla tlholang a boga ka go bo a ne a le mo lefelong le le sa siamang ka nako e e sa siamang.
Fa Jesu a ne a le mo lefatsheng, o ne a tlhalosa karolo e nngwe ya puso ya gagwe e e tla fedisang pogo epe fela e e leng teng ka ntlha ya ditiragalo tse di sa lebelelwang. O ne a re: “Ke nna tsogo le botshelo.” (Johane 11:25) Ee, Jesu o na le maatla le keletso ya go tsosa dimilione tsa batho ba ba suleng setlhogo ka ntlha ya masetlapelo a tlholego. A ke tsholofetso ya lefela? Jesu o ne a nonotsha lebaka la gore re mo ikanye ka gore a tsose baswi fa a ne a le mo lefatsheng. Go kwadilwe ka makgetlho a le mararo a a neng a tsosa baswi ka one mo Baebeleng.—Mareko 5:38-43; Luke 7:11-15; Johane 11:38-44.
“Mmusi wa lefatshe leno.”
Keresete Jesu o tlhomilwe ke Modimo gore “a nyeletse ene yo o nang le dithata tsa go baka loso, ke gore, Diabolo.” (Bahebera 2:14) Jesu o ne a bolela jaana: “Lefatshe leno le a atlholwa; jaanong mmusi wa lefatshe leno o tla latlhelwa kwa ntle.” (Johane 12:31) O tla “senya ditiro tsa ga Diabolo” ka go fedisa tlhotlheletso e Diabolo a nang le yone mo dikgannyeng tsa lefatshe. (1 Johane 3:8) Akanya kafa batho ba tla bong ba farologane ka teng fa moya wa ga Diabolo wa bogagapa, bonweenwee, le bopelotshetlha o tla bo o fedisitswe!


text:
Fa Mongwe Yo O Mo Ratang A Tlhokafala
A o tlhokafaletswe ke mongwe yo o mo ratang? A o tlhoka thuso go lebana le khutsafalo?
Matseno
Kgatiso eno e naya batho ba ba tlhokafaletsweng kgomotso e e tswang mo Dikwalong.
“Ga go A Nna Jalo!”
Maemo a a utlwisang botlhoko a a sa lebelelwang a diragalela malapa letsatsi le letsatsi.
A Go Tlwaelegile go Ikutlwa Jaana?
Fa o tlhokafaletswe ke mongwe yo o mo ratang, a go phoso go bontsha gore o hutsafetse?
Ke Ka Itshokela Khutsafalo ya Me Jang?
A o tshwanetse go bontsha gore o hutsafetse?
Ba Bangwe Ba Ka Thusa Jang?
Ditsala tse di botlhokwa di tshwanetse go dira sengwe ka bonako go gomotsa motho yo o hutsafetseng.
Tsholofelo ya Mmatota ka Ba Ba Tlhokafetseng
Fa mongwe a tlhokafala, o ka utlwa botlhoko fa o akanya gore ga o kitla o tlhola o bua le ene kgotsa o mo tshwara. Mme Baebele e re naya tsholofelo.


text:
Maun
Maun ke toropo ya Ngamiland. Maun ke Motse mogolo wa bokone bophirima lefelo le le itsegeng ka leina la Ngamiland mo Lefatsheng la Botswana. Motse wa Maun o na le batho ba ka tshwara dikete tse makgolo a matlhano.Dipalo tse di dirwa ke merafhe ee farologanyeng e fitlhelwa gone mo motseng wa Maun.
Banni ba Motse wa Maun[paakanyo | edit source]
Merafe ya motse wa Maun e akaretsa batawana ba ba tshwereng se tilo sa bogosi jwa motse wa Maun, Bayei,Basarwa le Banbukushu. Go tswa go lowe kgosi ya motse wa Maun e tswa mo morafeng wa Batawana. Kgosi ya ntlha Ya motse wa Maun e ne ele Letsholathe II, yo irileng go thokafaleng ga gagwe go tse ngwana wa gagwe e bong Tawana Moremi. Kgosi Tawana Moremi o tshwareletswe bogosi ke kgeetsedie e bong Kealitile Moremi.
Tsela e go tshelwang ka yone mo Maun[paakanyo | edit source]
Maun ke lengwe la mahelo aa humileng ka ditsatholego mo lefatsheng la Botswana. Banni ba motse wa Maun ba tshela ka go lema go tswa bogologolong. Merafhe ya Bayei, Batawana ke batho ba ba digogang ko pele mo temong. Dijo tse di lemiwang di akaretsa magapu, maraka, mabele, mmedi le tse dingwe. E ke tsela e batho ba itirelang dijo ka teng. Go lema go dirwa fela ka paka ya dipula ee simolong ngwaga o ya fifing. Di dirisiwa tsa temo di akaretsa dikgomo, ditonki le megoma. Bosêng batswana ba motse wa maun ba lema ka terekere ga bangwe ntse ba tshwere mo mokgweng wa maloba.
Godimo ga moo batho ba motse wa Maun ke barui ba dikgomo, ke ka mong motse wa Maun ele mengwe ya metse ee nang le dikgomo tse dintsi mo lefatsheng la Botswana. Thuo mo motseng o ga se ya kgomo hela ke ya leruo lotlhe ka kakaretso ebong dipodi, dihutshane,dipitse le ditonki hela jalo. Leruo le lone fela jalo ke motswedi wa dijo jaaka batho ba bona masi mo dkgomong le dipodi ke sa lebale le nama.
Ditsatlholego[paakanyo | edit source]
Mo motseng go fitlhelwa mantle entle a tholego a akaretsa mefuta ya dithare tse di farologanyeng jaaka dithare tsa maungo ebong motshaba, motsetsentsela, moroja, moretologa le tse dingwe tse dintsi. Le dithare tse di jewang ke leruo fela jalo le majang a a farologanyeng. Gona le losika la dithare tsa mengana ebong mogotho, mongana le mosu. Mefuta ya bojang e akaretsa phoka, mokakama le e mengwe. Motse wa Maun o kgabile ka motswedi wa metsi aa elelang ebong noka ya thamalakane ee tisang botshelo mo motseng wa Maun.
Bojanala Mo Maun[paakanyo | edit source]
Motse wa Maun o tumile thata ka go nna kgoro ya bojanala mo Lefatsheng la Botswana, Maun ke motse o ditsela di nna mafaratlhatlha teng. Ka gore bajanala ba feta ka Maun goya Okavango Delta ga mmogo le bo Chobe National Park le mafelo a mangwe jalo jalo. Maun o le mafelo a a amogelang bajanala aa maemo a ntlha jaaka bo Sedie hotel, Maun Lodge, Rileys hotel, Kamanga Lodge le amangwe ke ka nankolo a ka tatsa tsebe e.
Thamalakane River[paakanyo | edit source]
Noka ya Thamalakane e bonwa mo lefatsheng la Botswana mo Africa mo motseng wa Maun kwa bofelong jwa borwa jwa makgobokgobong a Okavango. Noka ya Thamalakane ke mengwe ya metswedi ya noka ya okavango. Noka ya Thamalakane e nale diphologolo tsa metsi e bong dikwena,dikubu le dithapi. Noka thamalakane ke ngwe ya ditsatholego tse e leng tsone di o kang bajanala go tla mo motseng wa maun. Noka e ke yone e tlokafatsang matshelo a banni ba motse wa Maun ka e ba thamela ditiro gape e ba thusa ka dithapi le Tswii ka ele dingwe tsa dijo tse ba tshelang ka tsone,Banni ba Maun ba dirisa noka e go itlhabisa phefo ka nako ya thamalakane.
Dikolo tse di fithelweng mo motseng wa Maun[paakanyo | edit source]
Mo motseng wa maun go nale dikolo dile mmalwa tse di fithelweng mo motseng o. Go fithelwa dikolo ka go farologana mo motseng o tsa dithuto (primary schools) tse di potlana le tse di fa godingwana (juniour schools) le tse di tlhagolelang tsela goya ko bo godingwana (senior schools) le tsa bo mma dikolo (univesities) le tsa ithutelo tiro ya diatla. Dikolo tse di potlana tse di fithelwang teng ke tse di latelang Bonatla,Mathiba,letsholathebe,moremi,Botshwelelo,sekgoma,Boyei,Matola bontsi jwa dikolo tse di reeletswe ka maina a dikgosi ko ntle ga dile tharo e bong Bonatla,Matola le Boyei.
Moepo wa Maun[paakanyo | edit source]
Moepo wa maun o fithelwa mo motsaneng o mabapi le maun o bitswana Toteng o sekgele sa dikilomethara dile masome a marataro le borataro go tswa mo motseng wa maun.


text:
A Modimo o Kgona go go Utlwela Botlhoko?
SE RE SE ITHUTANG MO DILONG TSE MODIMO A DI BOPILENG
Motho yo o kutlwelobotlhoko o “kgona go utlwa botlhoko jo motho yo mongwe a bo utlwang kgotsa go ipaya mo seemong se motho yoo a leng mo go sone.” Ngaka e e ithutang ka malwetse a tlhaloganyo e bong Rick Hanson a re “go mo mading go utlwela ba bangwe botlhoko.”
AKANYA KA SENO: Ga re tshwane le ditshedi tse dingwe ka gonne re kgona go utlwela ba bangwe botlhoko. Ke eng se se dirang gore re nne jalo? Baebele ya re Modimo o re bopile mo setshwanong sa gagwe. (Genesise 1:26) Seo se raya gore le rona re kgona go nna le botho jo bo tshwanang le jwa Modimo. Ka jalo, fa re utlwela batho botlhoko re bo re ba thusa, re etsa sekao sa Mmopi wa rona yo o kutlwelobotlhoko e bong Jehofa Modimo.—Diane 14:31.
BAEBELE E RE RUTA GORE MODIMO O RE UTLWELA BOTLHOKO
Modimo ga a rate go re bona re boga ka gonne go mo utlwisa botlhoko. Baebele e bua jaana fa e tlhalosa tsela e Modimo a ileng a ikutlwa ka yone fa a bona Baiseraele ba bogisiwa ke Baegepeto le dilo tse di ileng tsa ba diragalela mo dingwageng tse 40 tse ba di feditseng ba le mo nageng: “Mo matshwenyegong otlhe a bone, go ne go mo tshwenya thata.” (Isaia 63:9) Ga se gore Modimo o ne a itse fela dilo tse di botlhoko tse di neng di ba diragalela. O ne a utlwa botlhoko jo ba neng ba bo utlwa. O ile a re: “Ke itse sentle botlhoko jo ba bo utlwang.” (Ekesodo 3:7) Gape Modimo o ile a re: “Yo o lo amang o ama thaka ya leitlho la me.” (Sekarea 2:8) Fa ba bangwe ba re utlwisa botlhoko, le ene o utlwa botlhoko.
Le fa re na le go ikutlwa re se batho ba sepe kgotsa re akanya gore Modimo ga a re utlwele botlhoko, Baebele ya re “Modimo o mogolo go feta dipelo tsa rona e bile o itse dilo tsotlhe.” (1 Johane 3:19, 20) Modimo o re itse botoka thata go gaisa tsela e re ikitseng ka yone. O itse maemo a re leng mo go one, dilo tse re di akanyang le tsela e re ikutlwang ka yone mme o re utlwela botlhoko.
Re ka tshepa Modimo gore o tla re gomotsa, go re naya botlhale le go re thusa ka gonne o ikemiseditse go thusa batho ba ba nang le mathata
Baebele ya re
“O ne o tla bitsa, mme Jehofa o ne a tla araba; o ne o tla goa o kopa thuso, mme o ne a tla re, ‘Ke fano!’”—ISAIA 58:9.
“‘Gonne ke itse sentle dikakanyo tse ke di akanyang ka lona,’ go bua Jehofa, ‘dikakanyo tsa kagiso, mme e seng tsa masetlapelo, go lo naya isagwe le tsholofelo. Mme eleruri lo tla mpitsa lo bo lo tla go nthapela, ke tla lo reetsa.’”—JEREMIA 29:11, 12.
“A ko o tsenye dikeledi tsa me mo modutwaneng wa gago. A ga di mo bukeng ya gago?”—PESALEMA 56:8.
MODIMO O A BONA, O A TLHALOGANYA E BILE O RE UTLWELA BOTLHOKO
A go itse gore Modimo o re utlwela botlhoko go ka re thusa fa re na le mathata? Akanya ka se se diragaletseng Maria:
“Botshelo bo ile jwa nna thata fa ke sena go tlhokafalelwa ke morwaake wa dingwaga tse 18 yo o neng a tshwerwe ke bolwetse jwa kankere. Ke ne ke utlwile botlhoko tota e bile ke galefetse Jehofa ka gonne ke ipotsa gore ke eng a ne a sa mo fodise.
“Morago ga dingwaga di le thataro, ke ile ka tlotla le tsala ya me ya mo phuthegong ke mmolelela gore ke ikutlwa e kete Jehofa o ne a sa nthate. Go ile ga feta diura a ntheeditse e bile a sa ntsene ganong, morago ga moo, o ile a mpalela 1 Johane 3:19, 20 e e reng: ‘Modimo o mogolo go feta dipelo tsa rona e bile o itse dilo tsotlhe.’ O ile a ntlhalosetsa gore Jehofa o a tlhaloganya fa re utlwile botlhoko.
“Le fa go ntse jalo, ke ne ke sa ntse ke galefetse Jehofa! Ke ile ka bala Pesalema 94:19 e e reng: ‘Mo bontsing jwa megopolo ya me e e mo teng ga me, dikgomotso tsa gago di tle di jese mowa wa me monate.’ (Tswana Central) E ne e kete temana eno e kwaletswe nna! Fa nako e ya, ke ile ka kgona go bua le Jehofa ke mo tlhalosetsa tsela e ke ikutlwang ka yone ka gonne ke itse gore o a ntheetsa le gore o a ntlhaloganya.”
Go a kgothatsa go itse gore Modimo o tlhaloganya tsela e re ikutlwang ka yone! Mme goreng re boga thata jaana? A ke ka gonne Modimo o re otlhaela dilo tse di sa siamang tse re di dirileng? A Modimo o tlile go fedisa dilo tsotlhe tse di re utlwisang botlhoko? Utlwa dikarabo mo tsebeng e e latelang.


text:
Go Bala Baebele le go Ithuta
Go Bala Baebele
Lebaka la go bala Baebele
Batho ba bantsi ba thusitswe jang ke go bala Baebele?
A o Letla Modimo go Bua le Wena Letsatsi le Letsatsi?
Ithute kafa o ka solegelang molemo ka teng ke go dira gore go bala Baebele e nne karolo ya dilo tse o di dirang letsatsi le letsatsi.
Dithulaganyo Tsa go Bala Baebele
Fa e le gore o batla thulaganyo e e tla go thusang go bala Baebele letsatsi le letsatsi, e e tla go thusang go bala Baebele mo ngwageng, kgotsa e e tla go thusang go simolola go bala Baebele, thulaganyo eno e tla go thusa fela thata.
Baebele e ka Nthusa Jang?—Karolo 1: Itse Baebele ya Gago
Fa e ka re o tsamaya o bo o bona lebokoso la bogologolo, a o ne o ka se batle go bona gore go nang le eng mo teng? Baebele e tshwana le lebokoso leo, e na le dilo tse di tlhwatlhwakgolo.
Baebele e ka Nthusa Jang?—Karolo 2: Dira Gore go Bala Baebele go Nne Monate
Go na le dikakantsho di le tlhano tse di ka go thusang gore o rate go bala Baebele.
Go Ithuta Baebele
Ke Eng fa o Tshwanetse go Ithuta Baebele?
A o kile wa re, ‘Ke makgabe a dipapetla’ kgotsa ‘Ga ke batle go ikgolega’?
A go Botlhokwa go Tlhaloganya Baebele?
Batho le bantsi ba tlotla Baebele mme ga ba itse gore e ka ba solegela molemo jang.
O ka Dira Eng Gore o Tlhaloganye Baebele?
Go sa kgathalesege gore o godisitswe jang, o ka tlhaloganya molaetsa wa Modimo o o mo Dikwalong Tse di Boitshepo.


text:
Mme Ellen (Setswana)
Created by admin on 02 Apr 2011 | Tagged as:
Mme Ellen o ne a emetse ditlhopho tsa bopalamente jwa Green Party ko Toronto Centre, 2008. Khuduthamaga e ne ya mo tlhopha go ema gape Motsheganong wa 2009. Ellen o direla e le mokgadi wa tsa Kagiso le Itshireletso mo seka-khuduthamageng ya Green Party. ( Fa o batla go bona kgokaganyo e e ka go letlanyang le dikgang tse Ellen a nnileng le seabe mo go kwalweng ga tsone, leba fa tlase).
Mme Ellen ke mongwe wa maloko a ntlha a mokgatlho wa Windshare, mme gape ke leloko la khuduthamaga (boroto) ya baetapele ba Conservation Founder of Greater Toronto. O ithaopa le ba Green Thumbs Growing Kids, the Bleecker-Wellesley Activity Network, le maitiso a dibaesekopo tsa Hot Docs. Ellen ke leloko la Toronto Heliconian Club le mokgatlho wa bomme wa Women’s Art Association of Canada. O ithaopa ka go tlhatswa dijana ko holong ya motse ya 519 Church Street Community Centre, Tshipi nngwe le nngwe. Mme gape o rulaganya go abiwa ga dibuka tse di sa rekisiwang ko mmarakeng wa ngwaga le ngwaga wa mokgatlho wa Rosedale-Moore Park Community Association. Mme Ellen e ne e le sebui segolo mo mogwantong wa Jane’s Walk ko St. James Town, o o neng o rulagantswe ke SEED (Safe Engaged Environments-Disability)- eleng mokgatlho wa bana-le-bogole. Tlotla e ya go nna sebui sa tlotla, o nnile le yone gape ha a bua kgatlhanong le kgokgontsho ya bomme ko
puthego-phatlalatseng ya UMOVE (United Mothers Opposing Violence Everywhere) e le ko Nathan Phillips Square. Mme Ellen o matlhagatlhaga mo go rutuntsheng batho ka go tlhokomela tikologo, le go sireletsa ‘botala’ jwa tlholego. E ntse e le leloko la bakwadi ba Professional Writers Association of Canada dingwaga di feta masome a mabedi; mafoko a a fetileng 100,000 a setse a tlhageletse mo dikuranteng ka fa tlase ga leina la gagwe.
E ne ele morutabana ko sekolong sa Toronto District School Board dingwaga tse di ntsi, mme a tlogela ka ntlha ya bogodi Seetebosigo, ngwaga wa 2006. O ne a dira le barutabana ko lehatsheng la Greenland dikgwedi di le lesome ele moithaopi, ko a ileng a itemogela dikai tsa go thuthafala ha lefatshe. Mme erile ka Seetebosigo, 2008 a ya legare la America, ko a neng a dira le barutabana ba thuto ya sekgoa ko Guatemala mme gape a ithaopa ko Nicaragua.
Mme Ellen o ne a ruta ko dikoleng tse dikgolwane tsa Castle Frank, Northern, Rosedale Heights, Central Technical School, le ko Western
Technical-Commercial School. O ne a direla ba mokgatlho wa Ontario Secondary School Teachers’ Federation, e le moemedi go tswa Western Tech. le Central Tech., tota ele molomaganyi magareng ga kgaolo ya Toronto le dikolo mabapi le mathata a a ba kopanang le one mo tirong.
O ne a amogela setlankana sa go ruta sa Master of Arts in Teaching go tswa mmadikolo, Harvard University, mme erile pele ga moo, a bo a ithutile ka tsa ‘Puso’.E nnile leloko la pele la Canada Corps, mme a dira ko Ukraine e le molebeldi wa ditlhopho tse di neng di boelediwa tsa botautona mariga a 2004.
E ne e rile a santse a le moithuti, a emela sekolo sa gagwe e le mokwadi, mme gape a dirisana le bakwadi ba bangwe. O ne a rulaganya go ruta go kwala ga bo mmantswitswidi. O rotloeditse thata barutabana go nna le kgolagano e e tiileng magareng, le go supa bokgoni. Mme Ellen o nnile tlhaga mo go sokololeng batho ko Green Party a tsamaya ntlo le ntlwana, mme tota maikano magolo ele aga le go etleetsa tshomarelo tikologo.
Mme Ellen o ntse mo Toronto dingwaga di feta masome a mararo le botlhano. Ene le rre wa gagwe ba rata go tsaya nako le bana ba bana ba bone, ka ba ba rotloetsa go nna ba itekanetse le go nna matlhagatlhaga so somarela tikologo. Mme Ellen o opela le setlhopha sa bomme sa Toronto’s Raging Grannies.
Comments Off on Mme Ellen (Setswana)


text:
281E rile ka malatsi ao Bafelesita ba phutha mephato ya bone go ya ntweng go tlhabana le Baiseraele, Agiše a raya Dafita a re: “Itse sentle gore o tshwanetse go bolola le nna mo mophatong, wena le banna ba gago.”
2Dafita a fetola Agiše a re: “Go siame! Jaanong o tla bona se motlhanka wa gago a kgonang go se dira.” Agiše a raya Dafita a re: “Ka moo ke go dira mofemedi wa tlhogo ya me ka metlha yotlhe.”
3Kana Samuele o ne a sule, Baiseraele botlhe ba ne ba mo leletse, ba mo fitlhile kwa Rama mo motseng wa ga gabo. E bile Saule o ne a tlositse ba ba buisang badimo le baitseanape mo lefatsheng.
Ekes. 22:17
4Jaanong ya re Bafelesita ba phuthega, ba fitlha, ba thibelela kwa Suneme, le Saule a phutha Baiseraele botlhe, ba thibelela kwa Gileboa. 5Ya re Saule a bona mephato ya Bafelesita, a boifa; pelo ya gagwe ya roroma thata. 6Saule a botsa Morena, mme Morena a se ka a mo araba, e seng ka ditoro le e seng ka Lesedi28:6 Go tewa tengwa e Modimo o bodiwang ka yona. le e seng ka baporofeti.
1 Sam. 14:37
23:9
7Ke fa Saule a raya batlhanka ba gagwe a re: “Mpatleleng mosadi yo o itseng go buisa baswi gore ke ye kwa go ene, ke mmotse.” Batlhanka ba gagwe ba mo araba ba re: “Mosadi yo o buisang baswi o teng kwa Entore.”
8Jaanong Saule a iphetola ka go apara diaparo di sele, a ya a na le banna ba le babedi, ba fitlha kwa mosading yole bosigo, mme Saule a re: “A ko o mpolelele tsa boitseanape ka thuso ya mowa wa moswi, o ntlisetse yo ke tla mo go bolelelang.”
9Mme mosadi yoo a mo fetola a re: “Kana o itse se Saule o se dirileng, fa a fedisa ba ba buisang badimo le baitseanape mo lefatsheng. Ke ka ntlha ya eng, fa o tsile go ntalela gore ke tle ke bolawe.”
10Ke fa Saule a mo ikanela ka Morena a re: “Ka bophelo jwa Morena! Ga o kitla o welwa ke molato ope ka tiro e.”
11Jaanong mosadi a botsa a re: “Ke go tlisetse mang?” A re: “Ntlisetse Samuele.”
12Ya re mosadi a bona Samuele, a goa ka lentswe le legolo, a ba a raya Saule a re: “O ntsieleditseng? Kana o Saule.”
13Kgosi ya mo raya ya re: “Se boife! Mme o bona eng?” Mosadi a araba Saule a re: “Ke bona mowa wa moswi o tswa mo lefatsheng.”
14Saule a mmotsa a re: “Sebopego sa ona ke se se ntseng jang?” Mosadi a re: “Monna mogolo o tlhatloga, a apere kobo.” Ke fa Saule a lemoga gore ke Samuele; a ba a inamela fa fatshe ka sefatlhego a ikoba.
15Mme Samuele a raya Saule a re: “O ntshwenyetsang ka go mpitsa?” Saule a re: “Ke tlaletswe thata. Bafelesita ba tlhabana le nna, mme Modimo o ntlogetse; ga o tlhole o nkaraba le e seng ka baporofeti le e seng ka ditoro. Ke ka moo ke go biditseng gore o nkitsise se ke tshwanetseng go se dira.”
16Samuele a ba a re: “O mpoletsang, etswe Morena o go tlogetse, a tswa mmaba wa gago? 17Morena o dirile jaaka a buile ka nna. O phamotse bogosi mo diatleng tsa gago, a bo neela yo mongwe, e bong Dafita. 18Ka gore ga o a ka wa utlwa lentswe la Morena, ga o a ka wa dirafatsa bogale jo bo tukang jwa gagwe mo go Baamaleke; ke ka moo Morena o go diretseng tsona tse gompieno.
19Le gona Morena o tla go neela le Baiseraele mo diatleng tsa Bafelesita. Gape wena le bomorwao lo tla bo lo na le nna kamoso. Le mephato ya Baiseraele Morena o tla e neela mo diatleng tsa Bafelesita.”
20Ya ba gona Saule a welang fa fatshe ka letshogo, a namalala ka boleele jotlhe jwa gagwe, a boifa thata ka ntlha ya mafoko a ga Samuele. Le gona o ne a setse a feletswe ke thata, gonne o ne a ise a je sepe motshegare otlhe le bosigo jotlhe. 21Jaanong mosadi yole a tla kwa go Saule, mme ya re a mmona a tshogile thata, a mo raya a re: “Kana lelata la gago le dirile se o se le boleletseng, ka se ka ka rekegela botshelo jwa me, ka utlwa mafoko a gago a o a buileng le nna. 22Jaanong he, le wena a ko o utlwe lentswe la lelata la gago. Ke tla baya thathana ya bogobe fa pele ga gago, e je gore o nne le thata, fa o tsamaya mo tseleng.”
23Mme a gana a re: “Ga ke rate go ja.” Fela ya re batlhanka ba gagwe le ene mosadi ba mo emelela, a ba utlwa, a namologa fa fatshe, a nna mo bolaong. 24Jaanong mosadi a bo a na le namane e e nonneng mo lapeng; a akofa a e tlhaba, a ba a tsaya bupe a bo duba, a besa dinkgwe tse di sa bedisiwang. 25A ba a di tlisa, a di baya fa pele ga Saule le fa pele ga batlhanka ba gagwe. Ya re ba sena go ja ba nanoga, ba tsamaya bosigo joo.


text:
101Morago ga moo Nahase kgosi ya Baamone a swa, mme Hanune morwaa-yona a nna kgosi mo boemong jwa yona. 2Ke fa Dafita a re: “Ke tla direla Hanune morwa Nahase ka bopelotlhomogi jaaka rraagwe a ntiretse ka bopelotlhomogi.” Ka moo Dafita a roma batlhanka ba gagwe go mo tshedisa ka ntlha ya ga rraagwe. Mme ya re batlhanka ba ga Dafita ba fitlha kwa nageng ya Baamone, 3dikgosana tsa Baamone tsa raya Hanune morena wa tsona, tsa re: “A o a re Dafita o tlotla rraago, ka a romile bagomotsi kwa go wena? A ga se gore Dafita o romile batlhanka ba gagwe kwa go wena go sekaseka motse o le go o tlhola le go o senya?”
4Ke fa Hanune a tshwara batlhanka ba ga Dafita, a ba beola bontlhanngwe jwa ditedu, a ba kgaola diaparo fa gare go fitlha maragong, a be a ba naya tsela. 5Ya re Dafita a begelwa jalo, a roma go ba kgatlhantsha – gonne banna bao ba ne ba tlhabisitswe ditlhong thata – Kgosi ya re: “Nnang kwa Jerigo go ya ditedu tsa lona di be di gole; morago ga moo lo boe.”
6E rile Baamone ba bona gore re “itlhoisitse Dafita”, ba roma, ba rapa Basiria ba Bethe-Rehobe le Basiria ba Soba, banna ba dinao ba le 20 000, le kgosi ya Maaga, e na le banna ba le sekete le banna ba Tobe ba le 12 000. 7Ya re Dafita a utlwa jalo, a roma Joabe le mephato yotlhe ya bagale. 8Jaanong Baamone ba bolola, ba ikemisa ka thulaganyo ya tlhabano ka fa ntle ga kgoro; mme Basiria ba Soba le ba Rehobe le banna ba Tobe le Maaga ba le go sele kwa nageng.
9Jaanong ya re Joabe a lemoga gore ntwa e mo potile kwa pele le kwa morago, a tlhopha banna mo mephatong yotlhe ya Iseraele, a ba rulaganya go kgatlhantsha Basiria. 10Mme banna ba ba setseng a ba neela mo taolong ya ga Abisai morwa-rraagwe, a ba rulaganya gore ba kgatlhantshe Baamone, 11a laela a re: “Fa Basiria ba mphekeetsa, o tle o nthuse; mme fa Baamone ba go fekeetsa, ke tla tla go go thusa. 12Nna pelokgale, a re itshupe re le bagale ka ntlha ya morafe wa rona le ka ntlha ya metse ya Modimo wa rona! A Morena a dire tse di siameng mo matlhong a gagwe.”
13Jaanong ya re Joabe a atamela le banna ba ba nang nae go ya go tlhabana le Basiria, ba tshaba fa pele ga gagwe. 14Mme ya re Baamone ba bona Basiria ba tshaba, le bone ba tshaba fa pele ga Abisai, ba tsena mo motseng. Ke fa Joabe a boa a tlogela Baamone, a goroga kwa Jerusalema.
15Ya re Basiria ba bona, fa ba fentswe ke Baiseraele, ba phuthega gape. 16Mme Hatatesere a roma a ntsha Basiria ba ba kwa moseja ga noka, ba tla kwa Helame ba etelelwa pele ke Sobage molaodi wa mephato ya ga Hatatesere.
17Ya re Dafita a bolelelwa jalo, a phutha Baiseraele botlhe, a tshela Joretane, a fitlha kwa Helame. Ke fa Basiria ba ikemisa ka thulaganyo, ba kgatlhantsha Dafita, ba tlhabana nae. 18Mme Basiria ba tshaba fa pele ga Baiseraele, mme Dafita a bolaya banna ba dikoloi di le 700 tsa Basiria le bapalami ba dipitse ba le 40 000; a khutla le Sobage molaodi wa mephato ya bone, mo a bileng a swela teng. 19Jaanong ya re dikgosi tsotlhe tse e neng e le batlhanka ba ga Hatatesere di bona fa di fentswe ke Baiseraele, tsa dira kagiso le Baiseraele, tsa ba direla. Mme Basiria ba boifa go thusa Baamone gape.


text:
1371Re ne re dutse fa dinokeng
tsa Babele,
ra ba ra lela, fa re gopola Sione.
2Re ne re pega diharepa tsa rona
mo megokareng ya teng.
3Gonne ke teng kwa batshwari
ba rona ba neng ba batla mafoko
a sefela mo go rona gona;
ba ba re thopileng ba senka
boitumelo mo go rona ba re:
“Re opeleleng sefela sengwe
sa Sione.”
4Kana re ne re ka opela
sefela sa Morena jang,
re le mo nageng e sele!
5Fa nka go lebala, wena Jerusalema,
a seatla sa me se se jang se lebale
tiro ya sona.
6A loleme lwa me lo kgomarele
magalapa a me, fa ke sa go gopole,
fa ke sa itumelele Jerusalema
bogolo go dilo tsotlhe!
7Morena, gopola Baetomo,
ba ka letsatsi la Jerusalema
ba rileng:
“Mo rutleng, mo phomeng
go fitlha mo motheong!”
Oba. 10-15
8Morwadi Babele, wena mogateledi,
go sego yo o tla go busetsang
ditiro tsa gago tse o di re diretseng!
9Go sego ena yo o tla phamolang
masea a gago,
a a thubaganya mo lefikeng!


text:
Go boela morago mo nakong le Dr Peter Magubane thari ka bo-1950. O tshwaya leina la gagwe mo lefatsheng. Mo sešweng o ne a bega ka ga African National Congress (ANC), e leng assignment ya gagwe ya ntlha e kgolo e a e filweng ke makasine wa Drum. Motlhotlhi Tom Hopkinson o kgatlhwa ke tiro ya lekawana le la motsayaditshwantshô. Peter o tla tswelela go dira mo di kgang-tshenolong le bakwadi ba Drum, jaaka pegelo ya ga ‘Nude “Pass” Parade’ ka ga melawana e e tlontlololang ya makwaloitshupo le ka tshwaro ya batho-bantsho mo Afrika Borwa.
Ngwaga o o latelang, Peter o bona seêmô sa ntlha le sa boraro mo kgaisanong ya batsayaditshwantshô. Motsayaditshwantshô wa mosweu yo o tsereng maemô a bobedi o gana go mo tshwara ka seatla. Le fa gona le kgôbêlêlô e kgolo ka motsi oo, bodiri jo bo ka se emisweng bo a simolola. Ka nako e le nngwe Sophiatown e a phutlhamiswa, e gagolelwa fatshe. Mmogo le malapa a mangwe, lwa gagwe lo ntshiwa ka dikgoka – lo a kgomolwa le go beiwa kwa Diepkloof.
Di-1980 di buletse motsayaditshwantshô wa dikgang Dr Peter Magubane menyako ya boditšhabatšhaba. Assignment ya United Nations High Commissioner for Refugees e atolosa tiro ya gagwe mo Afrika. ‘Ka batsayaditshwantshô ke bone dikarolo di le dintsi tsa lefatshe’, o a kaya. Leuba le a begang ka lona kwa mafelong a a tshwanang le Somalia le Ethiopia mo ngwagasomeng ono ‘Le go otla mo seribeng.’ Ka nako e le nngwe, o direla makasine wa Time mo Afrika Borwa.
Ka assignment e nngwe, ka 1985, o bega ka phitlho ya moithuti kwa Natalspruit. Fa ntwa e runya ka letsatsi leo o thuntshwa makgetlhô a le somesupa ka fa tlase ga letheka ka marumo a tlhobolo ya diphologolo. Morago ga go boela tirong ka ponyo ya leitlho, ka 1986, o a tsereganya go falosa mosadi le morwadiagwe go tswa mo matsogong a setlhopha tsa batho se se šakgetseng kwa Leandra.
Ka 1990, Dr Peter Magubane o tlhophiwa jaaka motsayaditshwantshô wa semmuso wa ga Nelson Mandela go gatisa phetogelo ya naga go puso ya botlhe ya dingwaga di le nne. ‘Mofuta wa tiro ya “batsayaditshwantshô jwa sepolotiki” e e neng ke e dira fa ba ne ba le kwa kgolegelong e mpaakanyeditse tsela gore ke tlhophiwe jaaka motsayaditshwantshô yo a tla salang Mandela morago go fitlha nako ya gore e nne mopresidente wa Afrika Borwa.
'Ke ne ke itumetse!’ Peter o a tshega. ‘Ke eng gape se motsayaditshwantshô a ka se batlang gona le go bitswa gore a sale morago botshelo jwa moitshepi?’. Go ne go itumedisa go tlhophiwa mo gare ga batsayaditshwantshô ba le bantsi jalo go sala monna yo o sebete ono morago. Ke ne ke itse gore ke tshwanetse ke dire ka fa go siameng go gatisa botshelo jwa gagwe jaaka ke bo nona, go fitlha ka nako e a nnang mopresidente ka yona’.
Peter o gatisitse dibuka di le somethataro, tse tharo tsa tsona di ne tsa kganelwa mo Afrika Borwa ka dingwaga tsa bo-1970 le tsa bo-80: Mugabane’s South Africa, Black as I Am le ya Black Child. Ka motsi wa moletlo o o neng o tlotlomatsa tiro ya ga Dr Peter Magubane, tshwaelô e ne ya dirwa ya gore ‘Difofane di le dintsi di fofa fa godimo ga kgaolo ya lefatshe e nnye fa go bapiswa le dipontsho tsa ga Magubane!’.
Dintlha tse a di amang le tsona di atologile, go tswa go ditso tse di nyelelang go ya go botshelo mo Afrika Borwa ya morago ga kgololosego. Mo gare ga bontsi jwa ditlotlomatso tsa boditšhabatšhaba tse Peter a di filweng, go na le kabo e le nngwe e a ikgantshang ka yona mo shelofong ya gagwe: Order for Meritorious Service Class II, e a e filweng ke mopresidente wa maloba Nelson Mandela ka 1999.
‘Ke filwe dikabo di le dintsi tsa batsayaditshwantshô, go tswa mo nageng eno ka bo-1950 go ya go dikabo di le mmalwa tsa boditšhabatšhaba le phitlhelelo ya botshelo, fela e ke e filweng ke Madiba ke e ke e tlotlang thata. Fa ona le kabo go tswa go monna wa seêmô sa Mandela – o ka batla eng gape?’ o a nyeba.
Translated by Nchema Rapoo


text:
61“Ke yona taolo le melao le ditshwanelo tse Morena, Modimo wa lona, o laetseng go di lo ruta gore lo di dirise mo lefatsheng le lo tla tshelelang kwa go lone go le rua; 2ke tsa gore o boife Morena, Modimo wa gago, o tlhokomele melao yotlhe ya gagwe le ditaolo tsa gagwe tse ke di go laelang, wena le morwao le morwa-morwao ka malatsi otlhe a botshelo jwa gago gore malatsi a gago a nne mantsi. 3Di utlwe, Iseraele, o tlhokomele go dira ka tsona gore o phele pila le gore lo ate thata, jaaka Morena, Modimo wa borraeno, a go solofeditse lefatshe le le elang mašwi le dinotshe.
4“Utlwa, Iseraele! Morena, Modimo wa rona, ke ene Morena a le esi fela.
1 Bakor. 8:4,6
5Ene Morena, Modimo wa gago, o mo rate ka pelo yotlhe le ka mowa otlhe le ka thata yotlhe.
Math. 22:37
6Mafoko ao a ke a go laelang kajeno a a nne mo pelong ya gago.
7O a tiisetse bana ba gago, o bue ka ga ona, fa o dutse mo ntlong ya gago gongwe fa o tsamaya mo tseleng gongwe fa o ya go robala gongwe fa o tsoga.
8O a bofelele mo seatleng sa gago go nna sesupo; a a nne fa gare ga matlho a gago gore a se ka a go gaka.
9O a kwale mo mephakaregong fa mojakong wa ntlo ya gago le mo dikgorong tsa gago.
10“Mme e re fa Morena, Modimo wa gago, a sena go go fitlhisa kwa lefatsheng le a le ikanetseng borraeno Aborahame le Isaka le Jakobe go le go naya, le le nang le metse e megolo e mentle e o sa e agang, 11le matlo a a tletseng dithoto tsa mefutafuta tse o sa di rekang le mekwele e o sa e gabang le masimo a meweine le ditlhare tsa olefa tse o sa di tlhomang, fa o sena go ja o kgotshe
12foo o itise gore o se lebale Morena yo o go ntshitseng kwa lefatsheng la Egepeto mo ntlong ya botlhanka, 13mme o boife Morena, Modimo wa gago, o mo direle, o ikane ka leina la gagwe.
Math. 4:10
14Se lateleng medimo e sele, e bong medimo ya merafe e e mo tikologong ya lona – 15gonne Morena, Modimo wa gago, o mo gare ga gago, e le Modimo o o lefufa – e se re gongwe bogale jwa Morena, Modimo wa gago, jwa go tukela, mme a go nyeletsa mo lefatsheng.
16“Lo se ka lwa leka Morena, Modimo wa lona, jaaka lo kile lwa mo leka kwa Masa.
Ekes. 17:2,7
17Ditaolo tsa Morena, Modimo wa lona, le ditshupo tsa gagwe le melao ya gagwe e o e lo laetseng, lo di tlhokomele ka tlhoafalo. 18Dira tse di tlhamaletseng le tse di siameng mo matlhong a Morena gore o tle o phele pila, o be o fitlhe, o rue lefatshe le lentle le Morena a le ikanetseng borraeno, 19o le rue ka go leleka baba botlhe ba gago fa pele ga gago, jaaka Morena a buile.
20“E ne e re fa morwao a go botsa ka metlha e e tlang a re: ‘Ditshupo le melao le ditshwanelo tse Morena, Modimo wa rona, o di lo laetseng ke tsa go reng?’
21o mo raya o re: ‘Re ne re le batlhanka ba ga Farao kwa Egepeto, mme Morena a re ntsha kwa Egepeto ka letsogo le le tiileng.
22Morena a ba a dira ditshupo le dikgakgamatso tse dikgolo le tse di setlhogo kwa Egepeto mo go Farao le mo go botlhe ba lapa la gagwe fa pele ga matlho a rona; 23a re hudutsha teng gore a tle a re fitlhise go re naya lefatshe le a le ikanetseng borraetsho. 24Ke ene Morena yo o re laetseng go dira ka fa melaong yotlhe eo ka go boifa Morena, Modimo wa rona, gore re tle re tshele sentle ka malatsi otlhe, mme a re tshedise jaaka go ntse kajeno. 25E tla nna tshiamo ya rona, fa re tlhokomela go dira ka fa taelong eo gotlhe fa pele ga Morena, Modimo wa rona, jaaka a re laetse.’


text:
THUTO 17
Balebedi ba ba Etang ba re Thusa Jang?
Gantsi mo Dikwalong Tsa Bokeresete Tsa Segerika go umakiwa Barenabase le moaposetoloi Paulo. Banna bano e ne e le balebedi ba ba etang, ba etela diphuthego tsa bogologolo. Goreng? Ba ne ba tshwenyegile thata ka boemo jwa semoya jwa bakaulengwe ba bone. Paulo o ne a re o batla go ‘boa mme a etele bakaulengwe,’ go bona gore ba ntse ba tsoga jang. O ne a ikemiseditse go tsamaya dikilometara di le makgolokgolo gore a ye go ba nonotsha. (Ditiro 15:36) Le gompieno balebedi ba ba etang ba na le boikutlo jo bo tshwanang.
Ba tla go re kgothatsa. Molebedi mongwe le mongwe wa potologo o etela diphuthego di ka nna 20 kgotsa go feta, a fetsa beke mo go nngwe le nngwe ya tsone, gabedi mo ngwageng. Re solegelwa molemo ke maitemogelo a banna bano le basadi ba bone, fa e le gore ba nyetse. Ba leka ka natla go itse mongwe le mongwe wa rona, bagolo le basha, mme ba itumelela go tsamaya le rona mo bodireding jwa tshimo le kwa bathong ba re ithutang Baebele le bone. Balebedi bano ba potologo ba tsamaya le bagolwane go dira maeto a bodisa, mme gape ba re nonotsha ka dipuo tse ba di neelang kwa dipokanong le kwa dikopanong.—Ditiro 15:35.
Ba bontsha go kgatlhegela botlhe. Balebedi ba potologo ba kgatlhegela thata boemo jwa semoya jwa diphuthego tse ba di etelang. Ba kopana le bagolwane le batlhanka ba bodiredi go sekaseka se se fitlheletsweng mo phuthegong, le go ba naya dikgakololo tse di tlhokegang tsa kafa ba ka diragatsang maikarabelo a bone ka gone. Ba thusa babulatsela gore ba kgone go atlega mo tirong ya bone, mme gape ba itumelela go itse batho ba ba sa tswang go kopanela le phuthego le go utlwa gore ba ntse ba gatela pele jang semoyeng. Mongwe le mongwe wa bakaulengwe bano o ithaopa ka go rata gore e nne ‘modirimmogo gore re solegelwe molemo.’ (2 Bakorintha 8:23) Re tshwanetse go etsa tumelo ya bone le boineelo jwa bone mo Modimong.—Bahebera 13:7.
Ke ka ntlha yang fa balebedi ba potologo ba etela diphuthego?
Re ka solegelwa molemo jang ke maeto a bone?


text:
Tshenolo
17 Mme mongwe wa baengele ba ba supa ba ba neng ba tshotse megopo e supa+ a tla mme a bua le nna, a re: “Tla, ruri ke tla go bontsha go atlholwa ga seaka+ se segolo se se nnang mo metsing+ a mantsi, 2 se dikgosi tsa lefatshe di neng tsa dira kgokafalo+ le sone, fa ba ba nnang mo lefatsheng bone ba ne ba tagilwe ke beine ya kgokafalo+ ya sone.”
3 Mme a ntsholela kwa nageng ka maatla a moya.+ Mme ka tshogana ka ke bona mosadi a ntse mo sebataneng+ se se mmala wa bohibidu jo bo letlhololo se se neng se tletse maina a tlhapatso+ mme se na le ditlhogo di supa+ le dinaka di le lesome. 4 Mme mosadi yono o ne a apere bobududu jo bo mokgona+ le bohibidu jo bo letlhololo,+ e bile o ne a kgabisitswe ka gouta le leje le le tlhokegang le diperela+ mme mo seatleng sa gagwe a tshotse senwelo sa gouta+ se se neng se tletse dilo tse di ferosang sebete+ le dilo tse di seng phepa tsa kgokafalo+ ya gagwe. 5 Mme mo phatleng ya gagwe go ne go kwadilwe leina, bosaitsiweng:+ “Babelona o Mogolo, mmadiaka+ le mmadilo tse di ferosang sebete tsa lefatshe.”+ 6 Mme ka bona gore mosadi yono o ne a tagilwe ke madi+ a baitshepi le ke madi a basupi ba ga Jesu.+
Ebu, ya re ke tshogana ka ke mmona, ka gakgamala ka kgakgamalo e kgolo.+ 7 Mme jalo moengele a nthaya a re: “Ke ka ntlha yang o ne o gakgamala? Ke tla go bolelela bosaitsiweng jwa mosadi+ yono le jwa sebatana se se mo pegileng e bile e le se se nang le ditlhogo di le supa le dinaka di le lesome:+ 8 Sebatana se o se boneng se ne se le gone,+ mme ga se yo, le fa go ntse jalo se tloga se tlhatloga mo moleteng o o se nang bolekanngo,+ mme se tla ya kwa tshenyegong. Mme fa ba bona kafa sebatana se nnileng gone ka gone, mme se seyo, mme le fa go ntse jalo se tla nna gone, ba ba nnang mo lefatsheng ba tla gakgamala ba kgatlhega, mme maina a bone ga a a kwalwa mo lokwalong lwa momeno lwa botshelo+ go tloga fa e sa le lefatshe le thaiwa.+
9 “Fano ke gone fa temogo e e nang le botlhale e tsenang gone:+ Ditlhogo tse supa+ di kaya dithaba tse supa,+ tse mosadi a ntseng mo godimo ga tsone. 10 Mme go na le dikgosi di le supa: di le tlhano di ole,+ e le nngwe e gone,+ e nngwe ga e ise e goroge,+ mme fa e goroga e tla nna lobakanyana.+ 11 Mme sebatana se se neng se le gone mme se seyo,+ le sone ka bosone ke kgosi ya borobedi, mme e tswa mo go tse supa, mme e ya tshenyegong.
12 “Mme dinaka tse di lesome tse o di boneng di kaya dikgosi tse di lesome,+ tse di iseng di amogele bogosi, mme di amogela taolo jaaka dikgosi nako e le nngwe le sebatana. 13 Tseno di na le kakanyo e le nngwe, mme jalo di naya sebatana+ maatla le taolo ya tsone. 14 Tseno di tla tlhabana le Kwana,+ mme, ka gonne ke Morena wa barena le Kgosi ya dikgosi,+ Kwana o tla di fenya.+ Gape, ba ba biditsweng e bile ba tlhophilwe mme ba ikanyega mo go ene ba tla dira jalo.”+
15 Mme o nthaya a re: “Metsi a o a boneng, a seaka se ntseng mo go one, a raya batho le boidiidi le ditšhaba le diteme.+ 16 Mme dinaka tse di lesome+ tse o di boneng, le sebatana,+ tseno di tla tlhoa seaka+ mme di tla se senya di bo di se dira se se sa ikategang, mme di tla ja dikarolo tsa sone tse di dinama di di fetsa di ba di se ja ka molelo+ gotlhelele. 17 Gonne Modimo o go tsentse mo dipelong tsa tsone gore di diragatse kakanyo+ ya gagwe, le go diragatsa kakanyo e le nngwe ya tsone ka go naya sebatana+ bogosi jwa tsone, go fitlha mafoko a Modimo a tla bo a diragaditswe.+ 18 Mme mosadi+ yo o mmoneng o kaya motse o mogolo o bogosi jwa one bo leng godimo ga dikgosi tsa lefatshe.”+


text:
21Jaanong ke kaela pele ga tsotlhe gore dikopo le dithapelo le dithapelelo le ditebogo di direlwe batho botlhe,
2le dikgosi le botlhe ba ba leng bagolo, gore re nne le bophelo jwa boiketlo le tidimalo ka poifo-Modimo yotlhe le ka tlotlego. 3Go dira jalo go molemo, go bile go natefela Modimo, Morepholosi,
4:10
4o o ratang gore batho botlhe ba pholosiwe le go fitlha mo kitsong ya boammaaruri.
2 Pet. 3:9
5Gonne go Modimo o le mongwe fela le motsereganyi a le mongwe fela fa gare ga Modimo le batho, e bong Keresete Jesu, a le motho,
Baheb. 12:24
6yo o ineetseng go nna tefo ya kgololo ya botlhe; ke yona tshupo e e tla rerwang ka metlha e e leng yona,
2:20
Tito 2:14
7e ke laotsweng go nna motlhaba-mokgosi le moapostolo wa yona le moruti wa baheitane go ba isa mo tumelong le mo boammaaruring; ke bua nnete mo go Keresete, ga ke ake.
Bagal. 2:7,8
8Ke ka moo ke ratang gore banna ba rapele mo mafelong otlhe, ba tsholeditse mabogo a a boitshepo kwa ntle ga bogale le pelaelo.
9Le gona jalo ke rata gore basadi ba kgabe ka diaparo tse di tshwanetseng ka tshisimogo le ka tekano, e seng ka meriri e e logilweng le ka gouta, gongwe ka ditalama le diaparo tsa tlhotlhwa e kgolo,
10mme e nne ka ditiro tse di molemo jaaka go tshwanetse basadi ba ba ratang go supa poifo-Modimo.
11A mosadi a ithute mo tidimalong ka boikokobetso jotlhe.
12Ga ke letlelele mosadi go ruta, le fa e le go laola monna, mme a a nne mo tidimalong.
Gen. 3:16
13Gonne Atame o bopilwe pele, Efa a bopiwa morago.
2:7,22
14Le gona Atame ga a ka a tsiediwa, mme mosadi ene a tsiediwa, a wela mo molatong.
2 Bakor. 11:3
15Mme o tla pholosiwa ka go belega bana, fa basadi ba ka nna ba ntse ba le mo tumelong le mo loratong le mo boitshepisong jo bo nang le tekano.


text:
Di Dirilwe ke Mang?
Mmele wa Motho
Bokgoni Jwa Mmele Jwa go Alafa Dintho
Baitsesaense ba etsa jang bokgoni jono go dira dipolasetiki tse disha?
Diphologolo
Boboa Jwa Otter ya Lewatle
Diphologolo tse dintsi tsa mo metsing di na le mafura a mantsi mo teng ga letlalo, a a di thusang go nna di thuthafetse. Otter ya mo lewatleng yone e dirisa mokgwa o o farologaneng.
Ditedu Tsa Katse
Goreng baitsesaense ba dirile diroboto tse di nang le disensara tse di tshwanang le tsa ditedu tsa katse?
Leoto la Pitse
Ke ka ntlha yang fa baenjenere ba paletswe ke go etsa popego ya lone?
Ditshedi Tsa mo Metsing
Lefuka la Leruarua la Humpback
Bona tsela e lefuka la phologolo eno e kgolo le dirang ka yone le kafa e tlhotlheleditseng dikarolo dingwe tsa botshelo jwa gago ka gone.
Letlalo le le Kgonang go Iphepafatsa la Leruarua
Ke eng fa Baitsesaense ba ba batla go itse gore le iphepafatsa jang?
Tsela e Tlhapi Nngwe e Bonang Dilo ka Yone mo Metsing
Baitsesaense ba kopisa mokgwa wa tlhapi ya bottlenose dolphin go leka go tokafatsa didirisiwa tse ba di dirisang go itse gore go na le eng mo lewatleng.
Glue e e Dirwang ke Barnacle
Glue ya barnacle e kgona go kgomarela go feta glue epe fela e e dirilweng ke batho. Mme ke gone baitsesaense ba lemogang gore setshedi seno se dira jang gore se kgone go kgomarela mo dilong tse di metsi kgotsa tse di kolobileng.
Ditlhale Tse Ditshesane Tsa Setshedi se se Nnang mo Kgapetleng
Di-mussel di ingangatlela di dirisa ditlhale tsa tsone. Go tlhaloganya seno go ka re thusa go itse mokgwa o mosha o re ka o dirisang go kgomaretsa dilo mo dikagong kgotsa go kopanya mesifa le marapo.
Popego ya Dikgapetla Tsa mo Lewatleng
Tsela e dikgapetla tsa mo lewatleng di bopegileng ka yone, e sireletsa ditshedi tse di nnang mo go tsone.
Bokgoni Jwa Cuttlefish Jwa go Fetola Mmala
Baenjenere ba leka go etsa bokgoni jono ka go dira diaparo tse di kgonang go fetola mmala ka motsotswana.
Lesedi la Bobtail Squid ya Hawaii
Phologotswana eno e itirela lesedi gore e se ka ya bonwa.
Setshedi sa Metsi se se Nang le Matsogo a a Makatsang
Batlhami ba dirile motšhine o o kgatlhang.
Mokgwa wa go Bona wa Mmele wa Brittle Star
Ithute dilo tse di kgatlhang ka setshedi seno se se nnang mo lekekemeng la lewatle.
Go Tsamaya ka Setlhopha ga Ditlhapi
Ditlhapi di ka re ruta eng malebana le go fokotsa go thulana ga dikoloi?
Dinonyane
Mafuka a a Tsholetsegang a Dinonyane
Baenjenere ba bolokile dilitara di ka nna dimilione di le 7 600 tsa lookwane lwa difofane tsa jet mo ngwageng o le mongwe fela.
Mafofa a Nonyane ya Emperor Penguin
Baithutatshelo ba ditshedi tsa lewatle ba lemogile eng ka mafofa a nonyane eno?
Go Fofa ga Nonyane ya Wandering Albatross e sa Dirise Maatla Thata
Utlwa kafa nonyane eno e ka fofang lobaka lo loleele ka gone e sa iteye diphuka tsa yone le fa e le gangwe fela!
Mokgwa wa go Bona Tsela wa Nonyane ya Bar-Tailed Godwit
Utlwa ka loeto lo lo gakgamatsang thata lwa nonyane eno lwa malatsi a le robedi.
Ditshedi Tsa mo Lefatsheng le mo Metsing
Letlalo le le Monyang Metsi la Mokgantitswane wa Thorny Devil
Mokgantitswane ono o kgona jang go fetisa metsi go tswa mo maotong a ya kwa molomong?
Mogatla wa Mokgantitswane wa Agama
Mokgantitswane ono o kgona jang go tlola go tswa fa fatshe o ya mo leboteng?
Lotlhaa Lwa Kwena
E loma botlhoko go feta tau le nkwe ka makgetlo a le mararo. Le fa go ntse jalo, lo tsiboga ka bonako go gaisa menwana ya motho. Jang?
Letlalo la Noga
Ke eng se se dirang gore letlalo la noga le nne thata mo e ka palamang dikutu tse di magwata tsa ditlhare kgotsa go epa mesima mo metlhabeng e e gotlhang?
Mokgwa wa go Tsala wa Segwagwa se se Beelang Mae mo Mpeng
Ke ka ntlha yang fa motho yo o dumelang gore dilo di iphetogetse ka botsone fela go nna tse dingwe a ne a re go thata go dumela gore tsela e mmele wa sone o dirang ka yone e ne e ka fetoga ka bonya, kgato ka kgato?
Ditshenekegi
Bokgoni Jwa go Kotama Jwa Notshi ya Mamepe
Goreng mokgwa ono wa go kotama o dirisiwa fa go dirwa diroboto tse di fofang?
Lekhaha la Dinotshe
Ke eng se se itsegeng ka dinotshe malebana le go sa dirise lefelo le legolo se baitsedipalo ba neng ba sa se itse go fitlha ka 1999?
Thamo ya Tshoswane
Tshoswane e kgona jang go tsholetsa dilo tse di bokete go feta mmele wa yone?
Tsela e Tshoswane Nngwe e Iphimolang Leswe ka Yone
Tshoswane eno e tlhoka go nna e le phepa gore e kgone go tshela. E dira seo jang?
Moriri wa Tshoswane ya Kwa Sekakeng sa Sahara
Tshenekegi eno ke nngwe ya diphologolo tse di kgonang go itshokela mogote. Ke eng se se dirang gore e kgone go itshokela mogote o montsi jaana?
Modikologo wa Botshelo Jwa Tsie ya Cicada
Modikologo wa botshelo jwa ditshedi tseno tse di kgatlhang o bontsha gore di tlhagelela dibeke di le mmalwa fela morago ga dingwaga di le 13 kgotsa 17.
Maotwana a a Lomaganang a Tsie ya Issus
A thusa tshenekegi eno gore e kgone go tlolela kwa godimo.
Dinyurone Tse di Tsibosang Tsie fa e Fofa
Go tla jang gore segopa sa ditsie se fofe se sa thulane?
Go Utlwa ka Tsela e e Tlhomologileng ga Katydid
Ditsebe tsa tshenekegi eno e nnyennye di bereka fela jaaka tsa motho. Go batlisisa ka tsela eno e e tlhomologileng ya go utlwa go ka thusa jang mo go tsa saense le boenjenere jwa gompieno?
Lefuka la Serurubele
Lefuka la Blue Morpho le ka lebega le le borethe mme le na le dikarolo tse di ka bonwang fela ka maekorosekopo. Di thusa ka eng?
Lefuka la Serurubele le le Monyang Lesedi
Mmala o o bontsho jo bo tseneletseng ga se one fela o thuthafatsang lefuka la serurubele.
Bokgoni Jwa go Utlwa Jwa Serurubele sa Greater Wax Moth
Ka tsebe ya sone e e sa raraanang, se na le bokgoni jwa go utlwa go gaisa diphologolo tse dingwe.
Disensara Tsa Khukhwane ya Black Fire
Baenjenere le babatlisisi ba ka ithuta eng mo khukhwaneng eno e e tlhomologileng?
Bokgoni Jwa go Bona Tsela Jwa Khukhwane ya Boloko
Khukhwane ya boloko e dirisa thulaganyo efe ya go bona tsela? Mme batho ba ka ithuta eng mo go yone?
Lobone Lwa Sebonesanawa sa Photuris
Tshenekegi eno e nnyennye e tlhotlheleditse borasaense jang go dira di-LED tse di bonesang botoka, tse di dirisiwang go dira didirisiwa tse dintsi tsa eleketeroniki?
Haltere ya Ntsi
A o kile wa ipotsa gore ke eng fa go le thata go tshwara ntsi? Utlwa ka se baitsesaense ba se lemogileng.
Ntshi e e Fofang ka Ponyo ya Leitlho
Ntshi eno e tsapoga ka lobelo lo lo makatsang
Digokgo
Go Bona Dilo Letobo ga Segokgo se se Tlolang
Segokgo se se tlolang se dirisa jang go bona dilo letobo go lekanya sekgala se se tlhokang go se tlola? Ke eng fa babatlisisi ba batla go tsaya malebela mo mokgweng wa sone?
Bokgoni Jwa Segokgo Jwa go Dira Sekgomaretsi
Bobi jwa segokgo bo a nonofa fa go tlhokega gape ga bo nonofe fa go sa tlhokege. Utlwa gore jang mme ka ntlha yang.
Dimela
Bobududu jo bo Tsabakelang Jwa Pollia Berry
Pollia berry e na le mmala o o bobududu (blue) jo bo tseneletseng go gaisa dimela tsotlhe. Mme gone, ga e na seedi se se pududu se se dirang gore e nne le mmala. Ke eng se se dirang gore e nne le mmala o o tsabakelang jaana?
Dijalo Tse di Itseng Dipalo
Babatlisisi ba lemogile gore semela sa mosedara se na le bokgoni jo bo kgatlhang.
Microscopic World
Bogolo Jwa Bobolokelo Jwa DNA
DNA e ile ya bidiwa “ultimate hard drive.” Utlwa gore ka ntlha yang.
Ditshedi Tse Dinnye Tse di Nyeletsang Oli
Di kgona jang go phepafatsa oli e e tshologetseng mo metsing fa di bapisiwa le mekgwa ya batho?


text:
Go Thusa Batho ba ba Tshabetseng Kwa Yuropa
Bosheng jaana batho ba le bantsi go tswa kwa Afrika, Middle East le South Asia ba ile ba tshabela kwa Yuropa. Mekgatlho ya puso go akaretsa le baithaopi bangwe ba ile ba thusa batho bano ka dijo, lefelo la bonno le ka tsa kalafi.
Mme go na le dilo tse dingwe gape tse batho bano ba di tlhokang. Bontsi jwa bone ba ile ba diragalelwa ke dilo tse di botlhoko, ka jalo ba tlhoka go gomodiwa le go newa tsholofelo. Basupi ba ga Jehofa ba kwa Yuropa ba leka go thusa batho bano ka go ba reetsa le go ba bolelela ka dilo tse di gomotsang tse di mo Baebeleng.
Go ba Gomotsa ka Baebele
Fa e sa le go tloga ka August 2015, Basupi ba ba tswang kwa diphuthegong di feta 300 tsa Austria le Jeremane ba ile ba tsaya matsapa a go gomotsa batshabi bano. Basupi ba ile ba lemoga gore batho bano ba batla go itse dikarabo tsa dipotso tse di jaaka:
Magareng ga August le October 2015, Basupi ba ga Jehofa ba ile ba otara dikgatiso tsa Baebele di le dintsi go tswa kwa lekaleng la Central Europe mme ba ile ba di naya batshabi bano mahala.
Ba Rerela Batshabi Le fa Ba sa Itse Dipuo Tsa Bone
Bontsi jwa batshabi bano ga ba itse dipuo tse dingwe. Ka jalo, Basupi ba dirisa website ya jw.org e e nang le dikgatiso le dibidio tsa dipuo tse di farologaneng. Matthias le Petra ba ba ithaopileng kwa Erfurt, Jeremane ba re: “Ka dinako tse dingwe re bua le bone re dirisa diatla, ditshwantsho le go ba torowela.” Gape Basupi ba dirisa app ya JW Language go bontsha batho molaetsa wa Baebele ka dipuo tsa bone. Basupi ba bangwe ba dirisa app ya JW Library go bontsha batho ditemana le dibidio.
Ba Tsiboga ka Tsela e e Gakgamatsang!
Banyalani ba kwa Schweinfurt, Jeremane ba re: “Re ne re dikaganyeditswe ke batho ba le bantsi. Batshabi ba ile ba tsaya dikgatiso di ka nna 360 mo sebakeng sa diura di le pedi le halofo. Bangwe ba ne ba oba ditlhogo go bontsha gore ba a leboga.” Wolfgang yo o ithaopileng kwa Diez, Jeremane a re: “Batshabi bano ba itumela tota fa ba bona gore go na le mongwe yo o ba kgathalelang. Ka dinako tse dingwe ba kopa dikgatiso ka dipuo di le tlhano kgotsa di le thataro.”
Batshabi ba le bantsi ba bala kgatiso fa Basupi ba sena go ba e naya mme ba bangwe ba ne ba boa go tla go re leboga. Ilonca wa kwa Berlin, Jeremane a re: “Makawana a mabedi a ne a tsaya dikgatiso mo go rona. Morago ga metsotso e se kae, ba ne ba boa ba re tletse borotho. Mme ba ne ba kopa maitshwarelo go bo ba re leboga ka tsela eno.”
“Re a Leboga! Re Leboga go Menagane!”
Badirediloago (social workers), badiredipuso le baagelani ba ile ba leboga Basupi ka ntlha ya matsapa a ba a tsayang go thusa batho bano. Modirediloago mongwe yo o tlhokomelang batshabi ba le 300 o ne a re: “Re a leboga! Re leboga go menagane go bo lo amega ka batho bano ba ba tswang kwa dinageng di sele!” Modirediloago yo mongwe yo o thusang batshabi o ne a bolelela Basupi gore ba dira tiro e ntle tota ka go naya batho bano sengwe se ba ka se balang ka puo ya bone “ka gonne batho bano ga ba a sala ka sepe fa e se dijo tse ba di jang fela.”
Marion le monna wa gagwe e bong Stefan ba ba nnang kwa Austria, ba ile ba tlhalosetsa mapodise a mabedi lebaka la go bo ba ithaopile go tla go thusa batshabi. Mapodise ao a ile a ba leboga le go ba kopa dibuka tse pedi. Marion a re: “Mapodise a ne a sa fetse go re akgolela tiro ya rona.”
Mosadi mongwe wa kwa Austria yo o neng a tlhola a isa dilwana kwa kampeng ya batshabi o ile a lemoga gore Basupi ba ne ba tla go thusa le fa maemo a bosa a ne a sa jese diwelang. Letsatsi lengwe o ne a ba raya a re: “Ke nnete gore batshabi bano ba tlhoka dilo tse ba ka itshedisang ka tsone. Mme se ba se tlhokang le go feta ke tsholofelo e lona lo ba nayang yone.”


text:
Mullets
Leina la Mophato
Mullets
Leina la Matshamekwane
Grey mullets
Leina la Maranyane
Mugilidae
Semeto
E ka nna 90 cm, fa bontsi bo ka nna 50 cm
Ponalo
Mmele o mollele o kgolokwe mme o fokotsegile kwa pele le kwa morago. E na le megatla ya mokwatla e mebedi e mennye. Mogatla wa yone o ntlhapedi kwa morago. Molomo o monnye le dipounama di disesanyane ka meno a mannyenyane. Go na mola wa magare o o bonalang. Bontsi ba tsone di mmala wa selefera ka mmala wa lephutshe, bosweu kgotsa borokwa le fa tse dingwe di ka nna le distripe.
Dikitsiso
Lelapa la Mugilidae le na le mephato e le 17 le dibopiwa dile 72. O ka dibona ka bontsi mo metsing a a se boteng thata. Tse dinnye tsa semeto sa 2cm di iphitlha mo metsing a di’estuaries. Gantsi di tshwantshanyiwa le di’goatfish. Di tshwarelwa bogwebi. Di tsala ka go tshela mae mo metsing gore e tona e kgone go a nonofatsa ka peo ya yone. (Pelagic spawners).
Dijo
E ja algae, detritus, ditshenekegi, mae a ditlhapi le plankton.
Anamiso
E bonala mo mawatleng a mafelo a mogote le dipula le a a iketlileng mo lefatshe.
Dibopiwa tsa Mophato wa Yone
Flathead mullet - Mugil cephalus
Groovy mullet - Liza dumerilii
Southern mullet - Liza richardsonii


text:
Kwa ntle ga pula e e boutsana ya lefatshe leno, go na le dilo dingwe tse e leng gore fa di sa emelwe ka dinao, le tsone di ka busetsa balemi kwa morago. Go diphologolo tsa naga, go dinonyane, go mhero. Gangwe le gape re a tle re utlwe balemi ba lela ka dilo tse.
Kwa Bobirwa ba a tle ba lele ka ditlou. Ga twe e ka re nako nngwe mabele a sa ntse a le mo masimo, tsa tsena, tsa suputsa, la bofelo balemi ba boela gae ba iphotlhere.
Mo go a mangwe mafelo, balemi ba lela ka ditholo tse e leng gore, le fa tshimo e ka agelelwa jang, ga di e bone ka sepe.
Di a tlolela, di tsene ka kwa teng, di je, di tloge di tswe fela di iketlile. Go ntse go ntse jalo, go na le dinonyane, sebokwana le setotojane. Tse le tsone di a tle di tlhasele di bo di ntshediwe letsholo la balemisi go ya go di lwantsha.
Di dintsi tse e reng balemi ba se na go lema, di batle go ba hudusa mo masimong a bone, gore ke tsone di sale di roba fa di sa jwalang teng. Mangwe masimo a motlho/motlhwa o go bolelwang o onatsa mmu mo e reng kwa morago molemi a bo a sa tlhole a ka kgona go lema sepe foo. A mangwe masimo a na le setlhatshana ga twe mmabasete. Setlhatshana se, se ka gola, sa anama le tshimo, ya re motho a se lebela a le kgakala a tsaya gore ke sone mabele. E se mabele e le mhero o hupeditse dijwalo.
Dilo tse ke tse e leng gore fa ka ntlha e nngwe balemi ba thusiwa go lema, ka fa le tsone di tshwanetse go tsenngwa leitlho, go bona gore ga di senye; ga di busetse balemi kwa morago. Mme le gale, kgang ga se go bua ka dilo tse di senyetsang balemi le gore di ka lwantshiwa jang. Re ne re feta fela ka tsone e le go bulela kgang ya rona ya gompieno tsela.
Go bolelwa fa kwa motseng wa Omaweneno, batho ba tlhasetswe ke bojang bongwe bo bo maswe thata. Ka fa go ntseng ka teng, bojang bo bo ka nna jwa latlhisa batho go lema ka bo bogale mo bo ba itsang le go tsena mo masimo tota. Gape re utlwa fa bo se na leina lepe la tlhomamo. Ga twe bangwe ba bo bitsa Makunda ka go belaelwa fa bo tlholega kwa motseng oo. Bangwe ba re tlope. Le leina ga go bolelwe gore le thaegile jang kgotsa le raya eng; ke leina fela.
Kwa ntle ga makunda le tlope, Bangwe gape ba bo bitsa tlolela. Ga twe le leina le biditswe ka jaana bojang bo, bo tlolela sengwe le sengwe se se gaufi le bone. A o motho, a o phologolo kgotsa sejwalo sengwe fela, fa bo kopanang nao teng bo a go tlolela.
Bone mme bojang bo, kwa ntle ga go tlolela batho le dilo tse dingwe, bo ntse jang? Ga twe fa bo sale bonnye bo bontle thata ka bo bo tala; botala bo bo jesang leitlho monate. Mme a bo gole, bo fetoga sera ka bo na le mitlwa e e bogale, e e leng yone e tlolelang dilo e di tlhabe
Ka gale e a re balemi ba tlhasetswe ke mhero ba o inamole ka go o tlhagola. E re fa tlhagola go paletswe ba o leke ka molelo, ba o tshube. Ga twe mo go tlolela, se, ga se sepe. Go leka go tlhagola kana go bo tshuba, foo o a bo gakatsa.
Mme jaanong go bo go ka dirwa jang go bo nyeletsa?
Go lebega mogopolo e ka nna gore bo tlhagolwe bo sa ntse bo le bonnye ka go kaega fa ka nako eo bo a bo bo ise bo tswe mitlwa. Fa Dikgang/Daily News (Dikgang Labone Sedimonthole 04 2014} e bega ka fa mongwe a neng a bua ka bojang bo ka teng ya re;
‘O boletse fa go setse go na le dipego tsa bangwe ba ba setseng ba latlhegetswe ke pono ka ntlha ya go tlhabiwa ke mmitlwa ya jone.’
Ke yoo tlolela ga twe o tlolela batho a ba foufatse. Ga twe selo se tlolela a tlhabang ka sone ke mmitlwa. Gompieno Mmualebe ga a nyatse ope. Ga a re ope o sentse ampo golo gongwe ga a bua sentle.
La ga Mmualebe gompieno ke potso fela gore wena o bua jang. Fa bangwe ba re mmitlwa, Setswana sone sa re mutlwa.
Ditlhare le ditlhatshana dingwe, jaaka mosetlho, di tlhaba ka mitlwa. Diphologotswana dingwe le tsone di na le mitlwa. Seane sengwe sa Setswana se re, ‘Mutlwa wa noko o tlhabela bonyaneng.’ Se raya gore go dira (go bereka) go ithutwa motho a sale monnye.
Jaanong fa Setswana se re, mutlwa, mitlwa, bangwe bone ba re, mmutlwa, mmitlwa, mebitlwa. Ya ga Mmualebe potso ke gore, a le wena o bua jalo. A fa Setswana se re mutlwa, mitlwa, wena wa re, mmutlwa, mmitlwa, mebitlwa? A re utlwe la gago.


text:
Hard Corals
Leina la Mophato
Hard corals
Leina la Maranyane
Scleractinia
Semeto
E ka nna di square metres dile mmalwa.
Ponalo
Sebopego, semeto le mebala ya di’Corals e farologane thata. Tse dingwe di clubbed, fa tse dingwe di na le dikalanyana, ka di nako tse dingwe di’domed, plated le di bopego tse dingwetse dintsi. Tse dingwe di borethe fa tse dingwe di le bokgwakgwa. Mmala o a farologana ka fa tse dingwe dile orange, red, yellow, green le mebala e mengw e mentsi.
Dikitsiso
Tlhamagano ya Scleractinia e wela ka fa tlase ga mophato wa Hexacorallia o o akaretsang di’anemones, zooanthids le black corals. Di’coralske dikoloni tsa polyps, tse di agang sekhapha sa calcium carbonate. Ke tsone di agang mo godimo fa di’reefs. Di’Polyps di tlhakantsiwa ke dinama tse di tshwarelellang algae ya zooxanthellae mme ke tsone di fang mmala mme di thusa go aga sekgapha sa hard coral. Di tsala ka go tshollela mae a tsone mo metsing.
Dijo
E fepa ka zooplankton.
Anamiso
E bonwa mo metsing a a iketlileng a mafelo a dipula le mogote mo lefatsheng.
Dibopiwa tsa mophato wa yone
Cluster finger coral - Acropora digitifera
Mushroom coral - Fungia scutaria
False brain coral - Symphyllia sp.


text:
Sereto sa Segole – Bakgatla *
Bare ke rona Mogogotoane mpa magatlwa dira,
Gabo tse tseileng di thlaga ko marapyane koa Moepi.
Bare bangwe ba thlaga ka melapo le meratsoana.
Mare erile Ga letsatsi le thlaba ba tsoga ba gopolana matebeleng.
Bare ba Gopoloa kemang?
Bane ba Gopoloa ke Gosi ya Sechaba yare fano ba Segole ga bago.
One a bua ka Gosi e kileng ya Futigeloa ke batho ba gagwe aba a futugeloa ke batho ba banyaletseng,
Bare o peletse di tanamite le marumo,
Aba are Gosi Manyane o tsetse sekakatlela bophelo.
Aba tsala le Ntime le yena ebileng Gabo e sakang ya kata kata ko dintoeng,
Aba a tsala le Nkabiyane oreng go wena ke pula ase kolobe.
Bane ba bua ka Segole,
Gabo e masene ereng Ga e leba batho ebe e tshega ere ga batho bae leba ebe e retologa e leba segwa.
“Phinye”


text:
Tshupô ya Phiri e e Borokwa
Phiri e e borokwa (Hyena brunnea) e itsagale gape jaaka strandwolf – lefoko la se- Afrikaans le le rayang gore “sefêlaphiri sa lobopo” fa le fetolelwa ka tlhamalalo go English - ka ntlha ya mokgwa wa yona wa go sasanka go ikala le lobopo mo patlong ya dijo.
Ke mofuta wa boraro ka bogolo mme e ka supwa gotswa mo diphiring tse dingwe ka boboa jo bo telele jo bo marukhwi, jo bo mmala o o borokwa jo bo tseneletseng kgotsa o montsho mo mmeleng, mme mmala o sefetlhefale mo molaleng le magetleng. Tse di golo di golela kwa boleeleng jwa 130 cm goya go 160 cm, mme ditona di bokete jwa 47 kg mme dinamagadi di bokete magareng jwa 42 kg.
Maoto a kwa pele a phiri e e borokwa a na le methalo e e rapaletseng, mme a ma telele go feta a a makima a kwa morago, mme seno se bake gore magetla a yona a nne kwa godimo go dirope. Ditlhogo tsa tsona di kgolo mme di na le boboa jo bonnye go na le dikarolo tse dingwe tsa mmele, mme di na le ditsebe tse telele di le motsu.
Phiri e e borokwa gantsi e tshela ka ditshika tse di akaretsang maloko ale mane goya go ale someamabedi, fela ditona le dinamagadi dingwe di ka tlhotlhoma di le nosi. Dinamagadi di tsadisana le tona-tshimolodi e e renang, kgotsa ditona tse di tlhotlhomang di le nosi tse di tsenang mo kgaolong ya tshika. Ditona tse di tlhotlhomang gantsi di fitlhelela dinamagadi tse di mo seêmông tsa tsadisano ka go nkgelela, di dirisa matshwao a monkgo a kgaolo le mafelo-boithusetso a a dirilweng ke tshika.
Phiri e e borokwa e siamela tsadisano fa ele bogolo jwa dingwaga di ka nna pedi le halofo. Paka ya tsadisano gantsi e simolola ka Motsheganong go fitlha Phatwe, go ikaegile ka go nna teng ga dijo. Dinamagadi di tsalela mo mengôbông e e itlhaotseng, mme di hudisetse bana ba tsona kwa tshikeng dibeke di le mmalwa morago ga tsalô.
Go tsalwa ngwana goya go le ba batlhano morago ga paka ya go dusa e e fitlhang go malatsi ale 100. Ba tlile go anya gotswa mo go mmaabona go fitlha fa ba le dikgwedi di le some le bone.
Mokgwa wa Polaô le Phepô
Diphiri tse di borokwa ka nako e ntsi ke diselasedi, tse di jang mefutafuta e e anameng ya ditshidikokotlo, ditshenekegi le maungo. Gantsi di fula ka bonosi, fela diphologolo di le mmalwa gotswa le kwa ditshikeng tse di farologaneng di ka kokoana go iphepa ka setoto se se golo. Di matlhagatlhaga thata bosigo, fela di dira go feta motshegare, fa dijo di le sewelo.
Ke batsomi ba ba bokoa, ka jalo setsongwa se se tshelang se bopa karolo e potlana ya phepô ya tsona. Phiri tse dingwe fela nako dingwe di ka fetoga go nna magodu a leruo.
Balemirui ba tshwanetse go gopola gore fa ba bona phiri e e borokwa e ja setoto ga go reye gore ke yona e bolaileng phologolo eo.
Goya ka Predation Management Manual, setsongwa se tshwarwa gotswa kwa morago, se digelwe fatshe mme se bolawe ka go se tšhwetla tlhogo ka ditlhaa tse di thata, molongô fa morago ga lerapo la tlhogo o o tšhwetlang le go bula boko kgotsa molongô mo letlhakoreng la molala, ka leino le le esi gaufi le leitlho la setsongwa, mme le lengwe fa botlaseng jwa kgokgotso.
Diphologolo tse di nnye di tlile go jewa gotlhelele, fa go tlilwe go ka tlogelwa fela karolwana ya dikgopo fa setsongwa ele se se golo. Lerapo la tlhogo kgotsa marapo a magolo a setsongwa a ka tswa a tšhwatlilwe. Mateng ga se gantsi a jewa.
Taolô
“Go tlhokomela” diphiri tse di borokwa go ka nna le ditlamorago tse di ntle, ka ge kgaisano le ditlhasedi tse dingwe tse di nnye tse di jaaka phokoje e ka thusa go kganela ditatlhegelô tsa leruo. Mo dipolaseng tsa botsomi, di tshameka gape karolo e e botlhokwa mo go thibeleng kanamô ya malwetse ka go phepafatsa ditoto.
Lekwalotetla le a tlhokagala go tshwara le go golola phiri e e borokwa, ka ge ele leloko la lapa la phiri le le sewelo go gaisa, e nankolotswe jaaka setshedi se se mo kotsing ke International Union of Conservation of Nature. Goya ka Predation Management Manual, serai sa hôkô sa nkwe ka setoto sa konyana jaaka setsietsi se ka diriswa ka katlego e e rileng.
Legora la motlakase ke nngwe ya ditsela tse di gaisang tsa go tshola phiri e e borokwa kwa ntle ga leruo, fa go tsenngwa ga diruiwa mo lesakeng, badisa le diphologolo tsa tiso go ka diriswa go sireletsa diphologolo kgatlhanong le diphiri tse di borokwa.
Translated by Nchema Rapoo


text:
ETSA TUMELO YA BONE | JONATHANE
“Ga go Na se Se ka Kgoreletsang Jehofa”
Masole a Bafilisitia a eme mo godimo ga thaba mme fa a ntse a disitse, a bona sengwe se a neng a sa se lebelela: Banna ba babedi ba Baiseraele ba eme mo phatlalatseng ba ba lebile. Masole ano a tshegisiwa ke gore banna bano ba Baiseraele ba batla go lwa le mophato otlhe wa masole. Bafilisitia ga ba bolo go gatelela Baiseraele, go ya bokgakaleng jwa gore Baiseraele fa ba tlhoka go lootsa didirisiwa tsa bone tsa mo masimong, ba ne ba tshwanelwa ke go kopa thuso kwa Bafilisitieng. Seo se ne se dira gore Baiseraele ba se ka ba nna le dibetsa tse di lekaneng tsa ntwa. Banna bano ba babedi ba Baiseraele ba ne ba ka kgona jang go fenya masole ano? Bafilisitia ba ile ba tlhaeletsa banna bano ba re: “Tlhatlogelang kwa go rona, mme re tla lo bontsha!”—1 Samuele 13:19-23; 14:11, 12.
Bafilisitia ba ne ba tlile go ikwatlhaela mafoko ao! Baiseraele bano ba ile ba kgabaganya molatswana, go tswa foo ba simolola go palama thaba. Ba ile ba tlhoka go dirisa diatla ka gonne thaba eno e ne e tlhatlogela e bile e tletse maje. Ba ile ba tlhatloga jalo go fitlha ba goroga kwa masoleng ao! (1 Samuele 14:13) Fa Bafilisitia ba ba bona, ke gone ba ileng ba lemoga gore monna yo o tlang kwa go bone o tshwere sebetsa mme motsholadibetsa wa gagwe o mo setse morago. A tota monna yono o ne a akanya gore ene le motsholadibetsa wa gagwe ba ne ba ka kgona go fenya mophato ono wa masole? A o ne a tsenwa?
Nyaa o ne a sa tsenwe, go na le moo o ne a dumela gore Modimo o tla mo thusa. Monna yono o ne a bidiwa Jonathane mme re ka ithuta dilo di le dintsi thata mo sekaong sa gagwe. Le fa re sa tlhoke go lwa ka tsela ya mmatota, sekao sa ga Jonathane se re ruta gore fa re batla go nna le tumelo e e nonofileng, re tlhoka go nna pelokgale, go ikanyega le go intsha setlhabelo.—Isaia 2:4; Mathaio 26:51, 52.
Ngwana yo o Ikanyegang le Lesole le le Pelokgale
Re tlhoka go itse tsela e Jonathane a godileng ka yone gore re kgone go tlhaloganya lebaka la gore a bo a ile a tlhasela masole a Bafilisitia. Jonathane e ne e le ngwana wa ntlha wa kgosi ya ntlha ya kwa Iseraele e bong Saulo. Fa Saulo a tlhomiwa go nna kgosi, Jonathane o ne a setse a godile, gongwe a le dingwaga di le 20 kgotsa go feta. Go bonala Jonathane a ne a utlwana thata le rraagwe ka gore rraagwe o ne a tlhola a tlotla le ene ka dilo tsa botlhokwa. Rraagwe Jonathane e ne e le monna yo motelele yo montle e bile e le segatlhamelamasisi mme dilo tsa botlhokwa thata tse Jonathane a neng a di rata ka ene, ke tumelo ya gagwe le tsela e a neng a ikokobeditse ka yone. Jonathane o ile a lemoga lebaka la go bo Jehofa a tlhophile rraagwe go nna kgosi. Moporofeti Samuele le ene o ile a bua gore ga go na ope yo o neng a tshwana le Saulo mo Iseraele.—1 Samuele 9:1, 2, 21; 10:20-24; 20:2.
Jonathane o tshwanetse a bo a ne a le motlotlo tota go nna karolo ya masole a a eteletsweng pele ke rraagwe go lwa le baba ba ga Jehofa. Dintwa tsa nako eo di ne di sa tshwane le tsa gompieno. Jehofa o ne a tlhophile setšhaba sa Iseraele mme ditšhaba tse di neng di obamela medimo ya maaka, di ne di tlhola di tlhasela setšhaba seo sa Modimo. Bafilisitia ba ba neng ba obamela modimo o o bidiwang Dagone, ba ne ba tlhola ba leka go gatelela kgotsa go fedisa Baiseraele.
Ka nako eo, banna ba ba tshwanang le Jonathane ba ne ba tsaya go lwa mo dintweng tseo e le tsela ya go bontsha Jehofa Modimo gore ba ikanyega mo go ene. Mme Jehofa o ne a segofatsa Jonathane. Fa Saulo a sena go nna kgosi, o ile a tlhoma Jonathane go nna moeteledipele wa masole a le 1 000 mme Jonathane le masole ao ba ile ba ya go tlhasela masole a Bafilisitia kwa Geba. Le fa ba ne ba sa tshwara dibetsa tse di lekaneng, Jehofa o ile a thusa Jonathane go fenya ntwa eo. Bafilisitia ba ile ba oketsa masole a bone mme seo se ile sa tshosa masole a le mantsi a ga Saulo. Bangwe ba bone ba ile ba tshaba ba ya go iphitlha mme ba le mmalwa ba ile ba ya go thusa Bafilisitia. Mme Jonathane ene ga a ka a tshoga.—1 Samuele 13:2-7; 14:21.
Mo letsatsing le re buileng ka lone kwa tshimologong, Jonathane o ne a ngwega le motsholadibetsa wa gagwe. Fa ba atamela lefelo la Mikemashe le Bafilisitia ba neng ba le kwa go lone, Jonathane o ile a bolelela motsholadibetsa leano la gagwe. O ile a mmolelela gore ba tla tlhagelela gore masole a Bafilisitia a ba bone, mme fa Bafilisitia ba ba bitsa gore ba tle go lwa le bone, e tla bo e le sesupo sa gore Jehofa o tla ba thusa. Motsholadibetsa o ile a dumalana, gongwe ka gonne a utlwile Jonathane a re: “Ga go na se se ka kgoreletsang Jehofa go boloka ka ba le bantsi kgotsa ka ba le mmalwa.” (1 Samuele 14:6-10) Jonathane o ne a kayang?
Go bonala Jonathane a ne a itse Modimo sentle. O ne a itse gore mo nakong e e fetileng Jehofa o ile a thusa batho ba gagwe go fenya baba ba bone ba ba neng ba ba feta ka palo. Ka dinako tse dingwe Modimo o ne a dirisa motho a le mongwe fela gore a fenye baba ba Iseraele. (Baatlhodi 3:31; 4:1-23; 16:23-30) Jonathane o ne a itse gore tumelo ke yone e neng e thusa batlhanka ba Modimo go fenya, e seng palo, maatla kgotsa dibetsa tsa bone. Ka jalo, tumelo ke yone e dirileng gore Jonathane a letle Jehofa gore a dire tshwetso ya gore a ene le motsholadibetsa wa gagwe ba ne ba tshwanetse go tlhasela Bafilisitia kgotsa jang. O ile a kopa sesupo mo go Jehofa. Mme fa Jehofa a sena go mo naya sesupo, o ile a ya go tlhasela.
Ela tlhoko dilo tse pedi tse di bontshang gore Jonathane o ne a na le tumelo. Sa ntlha, o ne a tlotla Jehofa fela thata. O ne a itse gore le fa Jehofa a sa tlhoke thuso ya batho gore a diragatse boikaelelo jwa gagwe, o ne a itumelela go segofatsa batho ba ba mo direlang ka boikanyegi. (2 Ditiragalo 16:9) Sa bobedi, Jonathane o ne a emela sesupo mo go Jehofa pele a dira ditshwetso. Rona ga re tlhoke dikgakgamatso gore re itse gore Jehofa o itumelela ditshwetso tsa rona, go na le moo re thusiwa ke Lefoko la Modimo gore re kgone go dira thato ya gagwe. (2 Timotheo 3:16, 17) A re batla kaelo mo Baebeleng pele re dira ditshwetso tsa botlhokwa? Fa re dira jalo, re tla bo re bontsha gore fela jaaka Jonathane re tsaya go dira thato ya Modimo go le botlhokwa.
Ka jalo, banna bano ba babedi ba ne ba tlhatloga thaba ba lebile kwa masole a leng teng. Fa Bafilisitia ba lemoga gore ba a tlhaselwa, ba ile ba romela masole a mangwe gore a ye go kgatlhantsa banna bano. E re ka Bafilisitia ba ne ba le bantsi e bile ba le kwa godimo ga thaba, go tshwanetse ga bo go ile ga nna motlhofo gore ba bolaye banna bano ka bonako. Jonathane le motsholadibetsa wa gagwe ba ile ba ba kgemetha mme ba bolaya masole a le 20 mo nakong e e khutswane. Baebele ya re go na le selo se sengwe gape se Jehofa a ileng a se dira: “Foo ga nna le thoromo mo bothibelelong mo tshimong le mo bathong botlhe ba masole a tshireletso; mme setlhopha sa bathopi se ne sa roroma, le bone tota, le lefatshe la simolola go roroma, mme ya nna thoromo e e tswang kwa Modimong.”—1 Samuele 14:15.
Saulo le masole a gagwe ba ile ba bona tlhakatlhakano e e neng e runtse mo kampeng ya Bafilisitia le tsela e ba neng ba bolaana ka yone. (1 Samuele 14:16, 20) Baiseraele ba ile ba nna pelokgale mme ba simolola go tlhasela Bafilisitia ka dibetsa tse ba ka tswang ba di tshotse mo masoleng a a tlhokafetseng a Bafilisitia. Jehofa o ile a thusa batho ba gagwe go fenya. Mme le gompieno o sa ntse a dira fela jalo. Fela jaaka Jonathane le motsholadibetsa wa gagwe yo re sa mo itseng, le rona fa re na le tumelo mo go Jehofa, ga re kitla re ikwatlhaela ditshwetso tse re di dirang.—Malaki 3:6; Baroma 10:11.
“O ne a Dira le Modimo”
Modimo ga a ka a thusa Saulo jaaka a ile a thusa Jonathane. Saulo o ile a dira diphoso tse di masisi. Ga a ka a reetsa moporofeti wa ga Jehofa ka gore o ile a ntsha setlhabelo se go ya ka molao Balefi e neng e le bone fela ba tshwanetseng go se ntsha. Fa Samuele a goroga, o ile a bolelela Saulo gore bogosi bo ne bo tlile go tsewa mo go ene ka gonne a paletswe ke go reetsa Modimo. Go tswa foo, Saulo o ile a romela masole a gagwe go ya ntweng mme a ba raya a re: “Go hutsegile motho yo o jang senkgwe pele ga maitseboa le go fitlha ke ipusoloseditse mo babeng ba me!”—1 Samuele 13:10-14; 14:24.
Mafoko a ga Saulo a bontsha gore o ne a fetogile. A monna yo kwa tshimologong a neng a ikokobeditse e bile a na le tumelo mo Modimong, o ne a fetogile go nna motho yo o mabela? Le ka motlha Jehofa o ne a ka se ka a laela masole ano a a berekang ka thata e bile a le pelokgale gore a dire dilo tse Saulo a reng ba di dire. A mafoko a ga Saulo a a reng “go fitlha ke ipusoloseditse mo babeng ba me” a ka tswa a bontsha gore Saulo o ne a akanya gore ntwa eno e ka ga gagwe? A o ne a lebetse gore ntwa eno e ne e amana le Jehofa mme e sa amane ka gope le keletso e a neng a na le yone ya go ipusolosetsa, go tlotlomadiwa kgotsa go fenya?
Jonathane o ne a sa itse sepe ka taelo ya ga rraagwe. Jonathane o ile a boa a lapile go tswa kwa ntweng, mme o ne a tsaya thobane ya gagwe, a kgotlha tswina ya dinotshe a bo a ja mamepe a yone. O ne a lapologa mme a nna le maatla. Mongwe wa masole o ile a mmolelela se rraagwe a se buileng. Jonathane o ile a mo raya a re: “Rre o tlisitse matlhabisaditlhong mo lefatsheng. Tsweetswee, bonang kafa matlho a me a phatsimang ka gone ka gonne ke utlwile go le gonnye ga tswina eno ya dinotshe. Go ne go tla nna jalo bogolo jang ne fa batho gompieno ba ka bo ba jele thopo ya baba ba bone e ba e fitlhetseng! Gonne jaanong polao mo Bafilisitieng ga e a nna kgolo.” (1 Samuele 14:25-30) O ne a bua nnete. Jonathane o ne a ikanyega mo go rraagwe, mme seo se ne se sa reye gore o dumalana le sengwe le sengwe se rraagwe a se dirang le fa se le phoso. Batho ba ne ba mo tlotla ka ntlha ya seo.
Fa Saulo a sena go utlwa gore Jonathane o tlodile taelo ya gagwe, o ne a sa ntse a sa batle go dumela gore taelo ya gagwe ga e utlwale. Tota e bile o ne a batla gore ngwana wa gagwe a bolawe! Jonathane ga a ka a ganetsana le rraagwe kgotsa go kopa maitshwarelo. Utlwa gore Jonathane o ile a reng go bontsha gore o ne a se na bothata le go swa: “Ke fano! Mma ke swe!” Mme banna ba Iseraele bone ba ile ba re: “A Jonathane o tshwanetse go swa, ene yo o tlisitseng poloko e kgolo eno mo Iseraele? Go ka se direge! Jaaka Jehofa a tshedile, le fa e le moriri o le mongwe wa tlhogo ya gagwe ga o kitla o wela fa fatshe; gonne o ne a dira le Modimo mo letsatsing leno.” Go ile ga diragalang? Saulo o ile a ba reetsa. Baebele ya re: “Ka go rialo batho ba golola Jonathane, mme a se ka a swa.”—1 Samuele 14:43-45.
Jonathane o ne a itiretse leina le lentle mo bathong ka gonne o ne a le pelokgale, a bereka ka thata e bile a se na bothata le go swela batho ba bangwe. Seo se ile sa dira gore batho ba mo thuse fa botshelo jwa gagwe bo le mo kotsing. Le rona re tshwanetse go leka ka thata go itirela leina le lentle mo bathong. Baebele ya re go botlhokwa gore re itirele leina le lentle. (Moreri 7:1) Fa re etsa sekao sa ga Jonathane ka go itirela leina le lentle mo go Jehofa, ga a kitla a re lebala.
Maemo a Tswa mo Taolong
Le fa Saulo a ne a dira diphoso, Jonathane o ile a tswelela a dirisana le ene lobaka lo loleele. Jonathane o tshwanetse a bo a ne a maketse tota fa a bona rraagwe a sa tlhole a reetsa Modimo e bile a le mabela. Rraagwe o ne a tswa mo taolong mme Jonathane o ne a sa kgone go mo thusa.
Maemo a ile a tswa mo taolong le go feta fa Jehofa a ne a laela Saulo gore a ye go lwa le Baamaleke. Batho bano ba ne ba le bosula thata ka nako ya ga Moshe, ke ka moo Jehofa a ileng a porofeta gore setšhaba seno se ne se tlile go fedisiwa. (Ekesodo 17:14) Saulo o ne a laetswe gore a bolaye diphologolo tsotlhe go akaretsa le kgosi Agage. Saulo o ile a fenya ntwa eno mme ga go pelaelo gore Jonathane o ile a mo thusa fela jaaka a ne a tlhola a dira. Mme Saulo o ile a tlola taelo ya Modimo. Ga a ka a bolaya Agage le diphologolo e bile o ile a gapa le dikhumo tsa gagwe. Jehofa o ile a atlhola Saulo mme a laela Samuele gore a mo reye a re: “E re ka o ganne lefoko la ga Jehofa, ka jalo le ene o a go gana gore o se ka wa nna kgosi.”—1 Samuele 15:2, 3, 9, 10, 23.
Go ise go ye kae, Jehofa o ile a tsaya moya wa gagwe o o boitshepo mo go Saulo. Seo se ile sa dira gore Saulo a simolole go nna bogale thata le go tshoga thata ka dinako tse dingwe. Go ne go ntse jaaka e kete Modimo o ne a tshotse moya o o boitshepo a bo a mo naya moya o o sa siamang. (1 Samuele 16:14; 18:10-12) Jonathane o tshwanetse a bo a ne a utlwile botlhoko thata go bona rraagwe yo pele a neng a tlotlega, a fetogileng go nna motho yo a sa mo tlhaloganyeng. Mme seo ga se a ka sa dira gore Jonathane a tlogele go direla Jehofa. O ile a tshegetsa rraagwe ka mo a ka kgonang ka teng, ka dinako tse dingwe a bua puo phaa le ene mme gone ga a ka a tlogela Rraagwe yo o kwa legodimong e bong Jehofa.—1 Samuele 19:4, 5.
A o kile wa bona mongwe yo o mo ratang, gongwe mongwe wa losika a tswa mo tseleng? Seo se utlwisa botlhoko tota. Se se diragaletseng Jonathane se re gopotsa mafoko ano a mopesalema: “Fa rre le mme ba ne ba ka ntlogela, Jehofa o ne a tla ntshola.” (Pesalema 27:10) Jehofa ga a kitla a go latlha. Tota le fa batho ba ka go swabisa kgotsa ba go utlwisa botlhoko, Jehofa o tla go tlhokomela jaaka Rre yo o lorato.
Jonathane a ka tswa a ile a utlwa gore Jehofa o tlile go tsaya bogosi mo go Saulo. O ile a dirang? A go ka direga gore o ile a ipotsa gore ene o tla nna kgosi e e ntseng jang? A o ile a eletsa go baakanya dingwe tsa diphoso tsa ga rraagwe le go leka go nna kgosi e e ikanyegang le e e reetsang Modimo? Ga re itse gore Jonathane o ne a akanyang mme gone re a itse gore ga a ka a nna kgosi. A seno se raya gore Jehofa o ne a latlhile monna yono yo o ikanyegang? Nyaa. O ile a dira gore rekoto ya botshelo jwa ga Jonathane e kwalwe mo Baebeleng gore e nne sengwe sa dikai tse di gaisang tsa go nna tsala e e ikanyegang. Re tla utlwa ka botsala joo mo setlhogong se sengwe se se tla bong se bua ka Jonathane.


text:
231E rile Dafita a se na go tsofala le go ja lefatshe a dira Salomo morwawe kgosi ya Iseraele.
2A ba a phutha dikgosana tsotlhe tsa Iseraele le baperesiti le Balefi. 3Mme Balefi ba balwa go simolola ka ba ba dinyaga di le 30 le bomogoloa-bone, mme palo ya bone ka fa ditlhogong tsa bone e le banna ba le 38 000. 4Dafita a laela a re: “Ba le 24 000 ba bone ba na le go okamela tiro ya Ntlo ya Morena; ba le 6 000 e nne bakwaledi le baatlhodi; 5ba le 4 000 e nne badisa ba dikgoro; ba le 4 000 ba bangwe e nne ba ba bakang Morena ka diletso tse ke di diretseng go baka ka tsona.”
6Dafita a ba a ba kgaoganya ditlhopha ka fa ditshikeng tsa bomorwa Lefi Geresone le Kahathe le Merari.
7Boora Geresone e ne e le Laetane le Simei. 8Bomorwa Laetane e ne e le Jehiele, wa ntlha, le Sethame le Joele, ba bararo.
9Bomorwa Simei e ne e le Selomothe le Hasiele le Harane, ba bararo; bao e le ditlhogo tsa dikgoro tsa losika lwa ga Laetane. 10Bomorwa Simei e ne e le Jahathe le Sisa le Jeuse le Beria. Ke bone bomorwa Simei ba bane. 11Jahathe e ne e le wa ntlha, Sisa e le wa bobedi; mme Jeuse le Beria ba ne ba se na bana ba bantsi; ka moo ba nna kgoro e le nngwe le setlhopha se le sengwe.
12Bomorwa Kahathe e ne e le Amerame le Isehare le Heberone le Usiele, ba bane. 13Bomorwa Amerame e ne e le Arone le Moše. Mme Arone a ntshiwa go tsenngwa tirelong ya Felo-ga-Boitshepo-jwa-Maitshepo, ene le bomorwawe ka bosakhutleng gore a fise maswalo fa pele ga Morena, a mo direle, a tshegofatse ka leina la gagwe ka bosakhutleng.
Doit. 10:8
14Fa e le Moše monna wa Modimo, bomorwawe ba ne ba balelwa mo lotsong lwa ga Lefi.
15Bomorwa Moše e ne e le Geresome le Eliesere.
16Morwa Geresome e ne e le Sebuele tlhogo ya losika.
17Morwa Eliesere e ne e le Rehabja tlhogo ya losika, mme Eliesere a se na bomorwa ba bangwe, mme bomorwa Rehabja ba ne ba le bantsi thata.
18Morwa Isehare e ne e le Selomithe tlhogo ya losika. 19Bomorwa Heberone e ne e le Jeria, wa ntlha, le Amaria, wa bobedi, le Jahasiele, wa boraro, le Jekameame, wa bone. 20Bomorwa Usiele e ne e le Miga, wa ntlha, le Isia, wa bobedi.
21Bomorwa Merari e ne e le Magedi le Muši; bomorwa Magedi e le Eleasare le Khiše. 22Mme Eleasare a swa a se na bomorwa fa e se bomorwadi fela, mme ba nyalwa ke bomorwa Khiše, rrangwanaabo. 23Bomorwa Muši e ne e le Magedi le Etere le Jeremothe, ba bararo.
24Ke bone bomorwa Lefi ka fa dikgorong tsa bone, e bong ditlhogo tsa dikgoro ka fa ba rulagantsweng ka teng ka fa ditlhogong tsa bone ba ba neng ba dira ditiro tsa tirelo kwa Ntlong ya Morena, go simolola ka ba ba dinyaga di le 20 le bomogoloa-bone.
25Gonne Dafita o ne a re: “Morena, Modimo wa Iseraele, o file morafe wa gagwe boikhutso, o bile o agile mo Jerusalema ka bosakhutleng.
26Le gona Balefi ga ba tlhole ba na le go sikara Taberenakele le dilwana tsotlhe tsa tirelo ya yona.” 27Gonne ka fa mafokong a bofelo a ga Dafita bomorwa Lefi ba ne ba balwa go simolola ka ba ba dinyaga di le 20 le bomogoloa-bone. 28Mme tiro ya bone ke go thusa bomorwa Arone tirelong ya Ntlo ya Morena, go okamela malapa le matlwana le go phepafatsa dilo tsotlhe tse di boitshepo le ditiro tse dingwe mo Ntlong ya Modimo 29le go tlhokomela dinkgwe tsa tshupo le bupe jo bo setou jwa tshupelo ya dijo le dinkgwenyana tse dipapetla tse di sa bedisiwang le moritshana le tse di fagwang le dielo tsotlhe le ditekanyo tsotlhe 30le go ema ka moso mongwe le mongwe go leboga le go baka Morena le maitsiboa fela jalo;
31le go direla Morena ditlhabelo tsotlhe tsa phiso ka boSabata le ka malatsi a ngwedi o o rogilweng le ka meletlo ka fa palong ya tsona ka fa di tshwanetseng ka teng ka gale fa pele ga Morena. 32Ba tshwanetse go tlhokomela ditiro mo Tenteng ya Boipontsho le ditiro mo Felong-ga-Boitshepo le ditiro tsa go thusa bomorwa Arone, ba ga bone ba le tirelong ya Ntlo ya Morena.


text:
41Mme e rile baganetsi ba Juta le Benyamene ba utlwa gore ba ba tswang botshwarong ba aga Tempele ya Morena, Modimo wa Iseraele, 2ba atamela Serubabele le ditlhogo tsa dikgoro, ba ba raya ba re: “Nteng re ageng le lona; gonne re batla Modimo wa lona jaaka lona, e bile ke ona o re ntseng re o direla ditlhabelo go tloga malatsing a ga Esarehatone kgosi ya Asiria e e re huduseditseng ntlha eno.”
19:37
3Mme Serubabele le Jesua le ditlhogo tse dingwe tsa dikgoro tsa Baiseraele ba ba araba ba re: “Ga go a lo tshwanela go aga Ntlo ya Modimo wa rona mmogo le rona, mme rona re tla agela Morena, Modimo wa Iseraele, re le rosi jaaka Korese kgosi ya Peresia e re laetse.”
4Ke fa morafe wa lefatshe o repisa mabogo a morafe wa Juta, wa o tshabisa go aga. 5Le gona ba ba senyetsa ka go rapa bagakolodi gore ba senye maikaelelo a bone kwa kgosing malatsing otlhe a ga Korese kgosi ya Peresia le go fitlha pusong ya ga Dario kgosi ya Peresia.
6Mo metlheng ya puso ya ga Ahasewerose, tshimologong ya puso ya gagwe, ba kwala lokwalo lo lo tebang baagi ba Juta le Jerusalema.
7Mo metlheng ya ga Arethašasetha, kgosi ya Peresia, Biselame le Mitheretathe le Tabeele le balekane ba bangwe ba gagwe ba kwalela Arethašasetha kgosi ya Peresia; mafoko a lokwalo loo a ne a kwadilwe ka Sesiria, a bile a fetotswe. Ka Sesiria go ne go twe:
8Rehume molaodi le Simesai mokwaledi ba ne ba kwalela kgosi Arethašasetha lokwalo ka ga Jerusalema lo lo reng: 9“Rona Rehume, molaodi, le Simesai, mokwaledi, le balekane botlhe ba bone, e bong Badinai le Baafaresathegai le Batarephelai le Baperesia le batho ba Erege le ba Babele le ba Susa, ke go re, Baelame 10le ba merafe e mengwe, ba Asenaphare yo mogolo yo o tumileng o neng a ba hudusa, a ba baya mo metseng ya Samaria le mo dinageng tse dingwe ntlheng ya bophirimatsatsi ya noka ya Ferathe re kwala jaana.”
11Mme mafoko a lokwalo lo ba lo mo rometseng ke a a reng: “Go Arethašasetha kgosi, rona batlhanka ba gago le batho ba bophirimatsatsi jwa noka ya Ferathe ra re: 12A go itsisiwe kgosi gore Bajuta ba ba tlogileng koo go wena, ba tlile kwano go rona kwa Jerusalema. Motse oo wa moferefere o o bosula ba a o aga, ba fetsa dipota, ba baakanya metheo. 13Jaanong he, a go itsisiwe kgosi gore fa motse oo o ka agiwa le dipota tsa fediwa, ga ba kitla ba ntsha lekgetho le kabelo ya thobo le lekgetho la tsela, mme go dira jalo go tla fokotsa tse di amogelwang ke dikgosi. 14Jaanong e re ka re jele letswai la ntlo ya borena, mme re sa tshwanela go leba go ya tlase ga kgosi fela, ke ka moo re rometseng lokwalo, ra itsise kgosi jalo 15gore e batlisise mo lokwalong lwa ditirafalo tsa kgale tsa borraago; foo o tla bona mo go lone, o lemoga gore motse oo ke motse wa moferefere o o senyeditseng dikgosi le dinaga; ba ne ba ntse ba tsosa leferetlho mo go ona go tloga bogologolo. Ke ka moo go sentsweng motse oo. 16Re itsise kgosi gore fa motse oo o ka agiwa le dipota tsa ona tsa fediwa, gona o tla bo o sa tlhole o na le kabelo epe ya naga ka kwano ga noka Ferathe.”
17Kgosi ya romela phetolo e e reng: “Go Rehume, molaodi, le Simesai, mokwaledi, le balekane ba bangwe ba bone ba ba agileng kwa Samaria le mo dinageng tse dingwe ntlheng ya bophirimatsatsi ya noka ya Ferathe: Madume! 18Lokwalo lo lo lo re rometseng lo buisitswe fa pele ga me, ka lo utlwa. 19Taelo ya ba ya tswa mo go nna, ka re ba batle, mme ba fitlhela motse oo o ne o ntse o tsogela dikgosi go tswa metlheng ya bogologolo, go bile go ntse go tsosiwa moferefere le borukhutlhi mo go ona. 20Dikgosi tse di thata di ne di busa kwa Jerusalema, di busa naga yotlhe ntlheng ya bophirimatsatsi ya noka ya Ferathe, di ntshediwa lekgetho le kabelo ya thobo le lekgetho la tsela. 21Jaanong laelang gore banna bao ba thibelwe, mme motse oo o se agiwe go tsamaya taelo e be e tswe mo go nna. 22Ka moo itiseng lo se nne bonya mo tirong e, e se re gongwe tshenyego ya golela pele, ya senyetsa dikgosi.”
23Jaanong ya re mafoko a lokwalo lwa ga Arethašasetha kgosi a sena go buisiwa fa pele ga Rehume molaodi le Simesai mokwaledi le balekane ba bone, ba ya ka potlako kwa Jerusalema kwa Bajuteng, ba feta ba ba emisa tirong ka thata le ka bogale. 24Ke fa tiro e khutla ya go aga Ntlo ya Modimo kwa Jerusalema, ya ema go ya ngwageng wa bobedi wa puso ya ga Dario kgosi ya Peresia.


text:
Sereto sa Lekaba
Morwa Boikanyo
Morwa Lekaba
Pelesa e mogala ga re eje re etaka ka madila patlheng re e belese ka makuka re eise gae
Kana wena o Morwa letsholo o menwe ke raya ya mabogo le maoto
O kana ka photshana motho aka go akgola ago tshwantsha le ngwedi le naledi
Kana setlhare se mo kgotlheng
Motlhogapele Makolwane ba se nna moriti se nnwa ke Thekiso le Boikanyo okile wa ikangwa ke morafe le kgosi ka okile wa tlhabanela Marena .
Okile wa supa ka tshaka wa itaya ka thebe fa fatshe
Ke ale Matebele ba wele le noka ya ngotwane ka ba tshabile wena !